Отабек Умаров келажакдаги мақсадларини очиқлади | Qalampir.uz\nОтабек Умаров келажакдаги мақсадларини очиқлади\nСпорт\t22 Ноябрь 2019 19:46 15884\nХабарингиз бор, эртага, 23 ноябрь куни пойтахт Тошкентдаги “Humo Arena” спорт мажмуасида илк бор ММA GFC-20 турнири бўлиб ўтади. Ушбу турнир олдидан бугун, 22 ноябрь куни “Ўзбекистон” анжуманлар саройида Матбуот анжумани бўлиб ўтди. Унда иштирок этган Президент хавфсизлик хизмати раҳбари биринчи ўринбосари, Триатлон федерацияси раиси, Аралаш жанг санъатлари ассоциацияси президенти Отабек Умаров янги ташкил этилган ассоциациянинг мақсад ва вазифалари ҳақида гапирди.\n“Мен аввало GFC компанияси фахрий Президенти Абдулманноп Нурмуҳамедов ва UFC бўйича жаҳон чемпиони, дўстим Ҳабиб Нурмуҳамедовга миннатдорчилик билдираман. Улар бизнинг таклифимизни қабул қилиб, GFC-20 турнирини Тошкентда ўтказилишига розилик билдиришди.\nАралаш жанг санъатлари ассоциациясини ташкил этишимиздан асосий мақсадимиз – спорт орқали мамлакатимиз номини жаҳон ареналарига олиб чиқиш. Биласизки, юртимизда спортнинг бу турига қизиқувчи ёшлар, иқтидорли спортчилар талайгина. Улар мамлакатимиз байроғини янада баланд кўтаришига ишонаман.\nБу бошланиши. Ўзимизнинг спортчиларимизни дунёга олиб чиқиш учун хориждан тажрибали спортчилар ва мураббийларни таклиф қилиб, улар билан маслаҳатлашган ҳолда мамлакатимизда спортни ривожлантирамиз.\nБу биринчиси. Келаси йилдан бошлаб ўзимизда йиғинларни ўтказиш ва ҳар бир вилоятда яхши спортчиларни етиштириб чиқариш, уларни жаҳон ареналарига олиб чиқишни режалаштиряпмиз. Шунингдек, GFC’нинг бошқа мусобақаларини Тошкентда ва вилоятларимизда ўтказишга ҳаракат қиламиз”.\nGFC-20 мусобақаси доирасида Россия (5 нафар), Ўзбекистон (7 нафар), шунингдек, Озарбайжон, Франция, Бразилия, Аргентина, Суринам, Тунис ва Украина давлатларининг спортчилари иштирокида 12 та жанг ташкил этилади.\nКечанинг асосий баҳсида россиялик Умар Нурмуҳамедов ва аргентиналик Брайан Гонсалес енгил вазн тоифасида GFC чемпиони унвони учун кураш олиб боради.\nОтабек Умаров Ҳабиб Нурмуҳамедов GFC-20 ММA\n02 Июль 19:09 39940\n03 Июль 12:06 31377\n02 Июль 10:48 27604\n02 Июль 13:09 27132\n03 Июль 08:59 21434


Ислом камбағалликни заифлик, деб эътибор қилиб, камбағалларга раҳмдиллик қилишга буюрди. Аллоҳ Таоло айтади:\n– “Агар садақаларни ошкора ҳолда берсангиз, жуда яхши. Агар махфий қилиб фақир-камбағалларга берсангиз, бу ўзингиз учун янада яхшироқ”, (Бақара:271)\n– “Бечора камбағалларга ҳам едиринглар”. (Ҳаж:280)\nИслом ожизларнинг асосий эҳтиёжларини қондирилишини фарз қилиб белгилади. Агар шахс ўзи топса яхши. Моли ёки имконияти йўқлиги туфайли тополмаса, шариат бўйича бошқаларнинг унга ёрдам бериши лозим бўлади. Токи, у ҳам асосий эҳтиёжларини тўла қондира олсин. Шариат бу нарсаларда шахсга қандай ёрдам беришни тафсилоти билан айтиб ўтган. Уларни меросхўр қариндошларига вожиб қилган.\nяъни меросхўр ҳам едириб кийинтиришда ота кабидир. Бу ердаги меросхўрдан мурод амалда меросхўр бўлаётган одам эмас, балки меросга ҳақли бўлган одамлардир. Агар бундай қариндошлари бўлмаса, унинг нафақаси байтулмолнинг гарданига тушади, яъни байтулмол унга закотлардан ажратиб беради. Абу Ҳурайра ривоят қилишича, Пайғамбар с.а.в.:\nمَنْ تَرَكَ مَالاً فَلِوَرَثَتِهِ، وَمَنْ تَرَكَ كَلاًّ فَإِلَيْنَا\n“Ким мол қолдириб кетган бўлса, ворисларига, кимки қаровсиз муҳтожларни қолдирса, бизнинг гарданимизга”, дедилар. Муслим ривояти. Қаровсиздан мурод, боласи ҳам, отаси ҳам бўлмаган ожиз одамдир.\n– “Албатта, садақалар фақат муҳтож ва мискинларга…”. (Тавба:60)\nБайтулмолнинг закот қисми камбағалу мискинларнинг эҳтиёжларини қондиришга кифоя қилмаса, бошқа қисмларидан ҳам олиш вожиб бўлади. Агар байтулмолда фақиру мискинларга бериладиган мол бўлмаса, давлатнинг бойларга солиқ солиши лозимдир. Чунки нафақа, аввало, қариндошларга, улар бўлмаса, закот молларига, улар ҳам топилмаса, байтулмолга, унда ҳам топилмаса, барча мусулмонларга фарздир. Аҳмад ривоят қилишича, Пайғамбар с.а.в. шундай деганлар:\nأَيُّمَا أَهْلُ عُرْصَةٍ, أَصْبَحَ فِيهِمْ أُمْرُؤٌ جَائِعٌ، فَقَدْ بَرِئَتْ مِنْهُمْ ذِمَّةُ اللهِ تَبَارَكَ وَتَعَالَى\n“Қайси бир маҳаллада қорни оч одам тонг орттирса, Аллоҳ Таборака ва Таолонинг ҳимояси улардан кўтарилади”.\nПайғамбар с.а.в. Парвардигоридан ривоят қилади:\nمَا آمَنَ مَنْ بَاتَ شَبْعَانَ، وَجَارُهُ جَائِعٌ إِلَى جَنْبِهِ وُهُوَ يَعْلَمُ بِهِ\n“Қўшнисининг очлигини била туриб, тўқ ҳолда тонг оттирган одам Менга иймон келтирмабди”. Бу ҳадисни Баззор Анасдан ривоят қилган. Аллоҳ Таоло айтади:\n– “Уларнинг мол-мулкларида сўрагувчи ва (мол-давлатдан) маҳрум-муҳтож кишилар учун ҳақ-улуш бўлар эди”, (Зарийат:19)\nПайғамбар с.а.в.нинг ансорларга камбағал муҳожирларни боқишни буюришлари ҳам бу ишнинг ҳамма мусулмонларга фарзлигини кўрсатади. Ҳамма мусулмонларга фарз, дегани, халифанинг гарданидаги фарз, деганидир, чунки умматни у бошқаради. Бу фарзни адо этиш учун мусулмонлардан мол йиғиш лозим. Ана шунда у мусулмонларнинг гарданидан байтулмолнинг гарданига ўтади-да, фақиру мискинларга таом бериш билан байтулмол уни адо этади.\nХуллас, қайси бир мискин ва фақир нафақасини ўзи топишига мажбур қилинганидан кейин, топа олса, топа олди. Топа олмаса, бу ишга меросхўр қариндошлари мажбур қилинади. Қариндошлари ҳам топа олмаса ёки улар мавжуд бўлмасалар, бу вазифа байтулмолнинг закот қисмига, у ҳам топа олмаса, байтулмолнинг ўзига юклатилади, унда ҳам топилмаса, ҳамма мусулмонларнинг гарданидаги фарзга айланади.\nTagsкамбағаллик“Исломда иқтисод низоми”


Дилсўз туғилган кунига эри нима совға қилганини кўрсатди — видео - 10 Мая 2022 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2022 » Май » 10 » Дилсўз туғилган кунига эри нима совға қилганини кўрсатди — видео\nДилсўз тахаллуси билан ижод қилувчи xонанда Гўзал Жуманиёзова Instagram саҳифасида туғилган кунига эри Фаррух Раимов нима совға қилганини кўрсатди.\nХонанда турмуш ўртоғига оқ ва пушти атиргуллардан ташкил топган гулдаста совға қилган. Гўзал Жуманиёзова ушбу гулдастани видеога олиб, ўз саҳифасига жойлаган. Шунингдек, Дилсўзни кўплаб санъат вакиллари ва мухлислари табриклаган.\nГўзал Жуманиёзова 1989 йил 8 май куни Навоий шаҳрида туғилган. Фаррух Раимов ва Дилсўзнинг никоҳ тўйи 2015 йил 15 апрелда Навоийда ва 21 апрелда Тошкентда бўлиб ўтган. Ҳозирда жуфтликнинг 4 нафар фарзанди бор.


Бош саҳифа СуҳбатларПиримқул Қодиров: «Болаликдан бошланган тарбия муҳим…» (2011)\nПиримқул Қодиров: «Болаликдан бошланган тарбия муҳим…» (2011)\nХалқимизнинг севимли ёзувчиси Пиримқул Қодировнинг салмоқли романлари, бир-биридан ширали қисса ва ҳикоялари китобхонларнинг севимли асарларига айлангани шубҳасиздир. Айниқса, ёшларга бағишланган “Уч илдиз” асарига устоз Абдулла Қаҳҳор юксак баҳо берган бўлса, русча таржимасини ўқиган буюк қозоқ адиби Мухтор Авезов Москвада бўлиб ўтган “Ўзбек адабиёти ва санъати кунлари”да ушбу асарни нотўғри талқин қилган ва унга ўринсиз айб қўйган Анна Караваеванинг таърифлари хато эканини ишонарли далиллар билан исботлаб берганлиги ёзувчининг кейинги асарларининг ёзилишига туртки бўлган десак, муболаға бўлмайди.\n– “Амир Темур сиймоси” номли илмий-тарихий асарингиз эса Ўзбекистон Республикаси мустақиллигининг 16 йиллиги арафасида ўтказилган “Энг улуғ, энг азиз” танловида биринчи ўринга сазовор бўлганлиги адабиёт аҳлини қувонтирди. Сиз ушбу асарингиз орқали олдингизга қўйган мақсадларингизга эришдингизми?\n– Ёшлар аксарият асарларимнинг бош қаҳрамонига айлангани тасодиф эмас. Чунки келажагимиз ёшлар қўлида. Уларни қўллаб-қувватлаганимиз порлоқ истиқбол яратишнинг энг синалган воситасидир. Шу фикрлардан келиб чиқиб, Шўро даврида ёзилган “Қадрим” деган қиссани қайтадан ишлаб чиқдим. Афсонани эслатадиган асардаги шиддатли воқеалар жараёнида қишлоқдан газ конларига келиб ишлаётган икки қалб – Искандар ва Зулайҳонинг мактабда бирга ўқиган пайтларидан бошланган муҳаббатлари халоскор бир кучга айланади. “Қадрим” қиссасининг янги нашри бугунги ёшларга ҳам ибрат бўлади, деб умид қиламан.\nТаҳририят: Афсуски, ушбу суҳбатни журнал саҳифаларида кўриш устоз ёзувчи Пиримқул акага насиб этмади…\nПиримқул ака эл суйган ижодкор эди. У кишининг асарлари қўлма-қўл ўқиларди. Айниқса, Мустақиллик даврига келиб П. Қодиров ижоди янада юксак поғонага кўтарилди. Устоз «Она лочин видоси» рисоласида, «Тил ва эл» китобида ўз истеъдодининг янги қирраларини намоён этди.\n“Ёшлик” журнали. 2011 йил, 1 (242)-сон\n← Аввалги Аввалги Эркин Аъзам дейдики…\nКейинги → Кейинги: Сайфиддин Рафиддинов. Адабиёт – руҳият мулки (2011)


Ургутдаги эгаси йўқ канализация ёки ариқда оқаётган қўланса оқова - zarnews.uz\n"Бензаколонка маликаси" фильмида бир эпизод бор, унда дарё устидаги бузуқ кўприкни тузатиш лозим бўлганда эгаси чиқмайди. Кўприк иккита район чегарасида жойлашгани учун ҳар иккала район катталари ҳам "ана қўшним тузатсин" деб муаммони ўзларидан соқит қилишади. Айни шу кунларда Ургут шаҳрида, катта кўча ёқасидаги муаммо ҳам ана шундай, "сен-менга сол" бўлиб ҳал бўлмай келаяпти. Натижада эса одамлар нохуш вазиятга тушиб қолаяптилар.\nБундан 20 кун аввал Ургут шаҳридаги бир муаммо юзасидан мурожаат бўлган эди. Муаммо шундаки, Ургут шаҳридаги Навоий шоҳ кўчасида жойлашган ахлат қувури қопқоғидан қўланса оқова сув оқаётган экан. Бугун қайта мурожаат қилишди. Воқеа жойига борсам, ҳақиқатдан канализация қувури қопқоғидан одамлар ҳожатда ишлатаётган оқова сув оқиб чиқаяпти ва қўланса ҳиддан атрофда туриб бўлмайди. Энг қизиғи, ўша қўланса ҳидли оқова сув кўча четидаги бетон ариққа тушаяпти ва уёғи қаерга қараб кетаяпти, очиғи билмайман. Билганим, қаергача борса ҳам атрофга қўланса ҳидни тарқатиб кетаяпти.\nШундан сўнг канализация қопқоғидан нега бундай қўланса оқова сув оқаётгани сабабини билиш учун Ургут туман "Сувоқова" ташкилотига бордим. Мени қаршилаган ушбу ташкилот ходимининг айтишига қараганда ушбу муаммо уларнинг ташкилотига тегишли эмас.\n- Яқинда Ургут шаҳрида янги канализация қувурлари тортилди. Ўша ишга тушса бизнинг балансимизга ўтади. Эскилари бизга қарамайди. Уларни бориб ўша ҳудудга хизмат қиладиган Уй-жой мулкдорлари ширкатидан сўрайсиз, - деди.\nШундан сўнг айнан қўланса оқова сув оқаётган ҳудуддаги уйларга хизмат кўрсатадиган "Зуҳра-Санам Ҳудудий уй-жой мулкдорлари ширкати (ҲУЖМШ) раҳбари Нажмиддин Облоқулов билан шу муаммо хусусида суҳбатлашдим. Айтишича, муаммодан унинг хабари бор. Аммо, бу муаммо унга ҳам тегишли эмас экан. У фақат ўша ҳудуддаги кўп қаватли уйларга хизмат кўрсатар экан, аммо кўчадаги канализация қувурларини таъмирлаш унинг хизмат вазифасига кирмас эмиш. "Унда бу муаммо кимга тегишли?" деган саволимга "Ушбу муаммонинг эгаси йўқ" деб жавоб берди ва сўнг батафсил изоҳ берди:\n- Мен бошчилик қилаётган ширкатнинг вазифаси фақат кўп қаватли уйларнинг ички ва ташқи кўринишларига, шунингдек, ички қувур тизимига хизмат кўрсатиш. Гарчи ўша кўчага оқаётган қўланса оқова сув бизнинг ширкат хизмат кўрсатадиган кўп қаватли уйлардан оқиб чиқаётган бўлса ҳам уни тўғирлаш бизнинг вазифамизга кирмайди. Чунки у уй жойлашган ҳудуддан анча узоқда, катта йўл ёқасида. Ўртада савдо дўконлари бор. Қисқаси бизнинг ширкат хизмат кўрсатадиган ҳудуддан ташқарида. Олдинлари бошқа жойларда шундай вазият юзага келганда одамгарчилик юзасидан мен зарур техникаларни олиб бориб канализация қувурини созлатганман. Буни ҳам шундай қиламан, лекин фойдаси йўқ. Сабаби, олдин шундай ҳолат юз берганда фақат битта кўп қаватли уйнинг қувури ёрилган ёки нимадир тиқилган ва биз уни созлаган эдик. Ҳозир сиз кўрган қувурни эса созлашнинг ҳам, нимадир тиқилган бўлса очишнинг ҳам иложи йўқ. Чунки ҳозир қўланса оқова сув оқиб чиқаётган жойда умумий еттита уйнинг оқова суви чиқадиган қувур ёрилган ёки қувурга нимадир тиқилгани учун қўланса оқова сув сизиб чиқаяпти. Агар ҳозир қувурни очиб ёриғини ямаб ёки сув сизиб чиқаётган жойни тўғирлаган билан қувурни йўли очилмаса қўланса оқова сув яна уриб чиқаверади, - деди у.\n- Унда нима қилиш керак, муаммонинг ечими борми ёки қўланса ҳидли оқова сув оқиб чиқиб, сўнг бетон ариққа тушиб то охирги оқиб борадиган жойигача ҳаммаёққа қўланса ҳид тарқатиб ётаверадими? - дедим унга.\n- Муаммонинг бир ечими бор. У ҳам бўлса яқинда Ургут шаҳри бўйлаб тортилган янги канализация қувури тезроқ ишга тушса ва кўп қаватли уйлар оқова қувурлари ўша канализация қувурига уланса муаммо ҳал бўлади. Аммо, янги канализация қувури қачон ишга тушишини билмайман. Билганим шу-ки у шу пайтгача ишга тушган бўлиши лозим эди. Унгача эса муаммонинг ечими йўқ.\nШундан кейин ана шу қўланса оқова сув оқаётган ҳудуддаги бир нечта савдо ва хизмат кўрсатиш дўконларининг эгалари билан гаплашдим. Уларнинг айтишларича, шу қўланса оқова сув оқиб чиқишни бошлагандан бери унинг қўланса ҳидига тоқат қилиб, дўконларда ўтириб савдо қилиб бўлмаяпти. Аммо, уларнинг ўша қўланса ҳидда ўтириб савдо қилишдан бошқа чораси йўқ.\nЭнди муаммога келсак, аслида бу муаммо мутасаддилар такрорлагандай ҳал бўлмас муаммо эмас. Уни бартараф этиш учун озгина ҳафсала ва меҳнат керак холос. Аммо, Ургут туман "Сувоқова" ташкилоти ҳам, қўланса сув оқиб ётган ҳудуддаги кўп қаватли уйларга хизмат кўрсатадиган ширкат ҳам "биз ўша қувурни таъмирлаганимиз учун биров бизга бир тийин ҳам тўламайди" деб, ўзини олиб қочаяпти холос.\nБиз мазкур муаммо юзасидан Ургут туман ҳокимининг қурилиш ишлари бўйича ўринбосари У.Ўроқовга ҳам қўнғироқ қилдик. Аммо, ҳоким ўринбосари қаердадир хизматда юрган экан, алоқа ўта ёмонлиги учун у билан гаплаша олмадик.\nМазкур муаммо бир қараганда арзимас бўлиб кўринади. Аммо, бир ойдан бери қўланса оқованинг бетон ариққа тушиб ҳаммаёқни қўланса ҳидга тўлдириши бу кичкина муаммо ҳам эмас.\nШундай экан, ушбу муаммонинг ечими юзасидан Ургут туманидаги мутасадди ташкилотлардан ижобий жавоб кутиб қоламиз.\nТеглар: Ургут Ариқ канализация


1134қ-сон 30.05.2013. Қўшкўпир туманида географик объектларнинг номлари соҳасидаги ишларни тартибга солиш чора-тадбирлари тўғрисида\nГеографик объектларни номлаш ва қайта номлаш масалалари бўйича туман комиссияси тўғрисидаги Низом\nIV. Комиссиянинг фаолиятини ташкил қилиш\nV. Комиссия томонидан қарорлар қабул қилиш ва уларнинг бажарилишини ташкил этиш\nVI. Комиссиянинг атрибутлари\nГеографик объектларни номлаш ва қайта номлаш масалалари бўйича туман комиссиясининг таркиби\nХоразм вилояти Қўшкўпир тумани ҳокимининг\nЎзбекистон Республикаси «Географик объектларнинг номлари тўғрисида»ги Қонунига, Вазирлар Маҳкамасининг 2012 йил 16 октябрдаги «Географик объектларнинг номлари тўғрисида»ги Ўзбекистон Республикаси Қонунига мувофиқ «Географик объектларнинг номлари соҳасидаги ишларни тартибга солиш чора-тадбирлари ҳақида»ги 295-сон қарорига асосланиб қарор қиламан:\n1. Хоразм вилояти ҳокимининг 2012 йил 20 октябрдаги 241қ-сонли «Вилоятдаги Географик объектларнинг номлари соҳасидаги ишларни тартибга солиш чора-тадбирлари тўғрисида»ги қарори раҳбарлик ва ижро учун қабул қилинсин.\n2. Географик объектларни номлаш ва қайта номлаш масалалари бўйича туман комиссияси тўғрисидаги низом 1-иловага, географик объектларни номлаш ва қайта номлаш масалалари бўйича туман комиссиясининг таркиби 2-иловага мувофиқ тасдиқлансин.\n3. Туман комиссияси ўз ваколатларига мувофиқ қуйидагиларни таъминласин:\nгеографик объектларни номлаш ва қайта номлаш масалалари бўйича таклифларни таклифлар киритган органларга тегишли хулосалар бергач атрофлича ўрганиш;\nгеографик объектларни номлаш ва қайта номлаш масалалари бўйича таклифларни уларнинг географик объектларнинг номлари тўғрисидаги қонун ҳужжатлари талабларига мувофиқлиги юзасидан давлат экспертизасидан ўтказишни ташкил қилиш;\nгеографик объектларнинг тарихий-маданий мерос, Ўзбекистон халқининг маънавий этник қадриятлари билан боғлиқ номларини асраш, уларнинг асоссиз қайта номлашни олдини олиш;\nгеографик объектларни Ўзбекистон халқининг миллий анъаналари менталитетига ёт номлар билан қайта номлаш билан ва уларга қайта ном беришга йўл қўймаслик;\nгеографик объектларни номлаш ва қайта номлашда маҳаллийчилик, ошна-оғайничилик, хизмат мартабасини суиистеъмол қилиш ҳолларини истисно этиш;\nбериладиган номларнинг географик объектлар номларни географик объект жойлашган жойдаги мавжуд тизимига мувофиқлиги;\nгеографик объектлар номларининг янглишларга сабаб бўлувчи ўхшашлигини, ушбу номлар мазмунларининг Ўзбекистон халқининг тарихи, анъаналари ва маданиятига тўғри келмаслигини назарда тутган ҳолда, истисно қилиш.\n5. Мазкур қарор қабул қилиниши муносабати билан туман ҳокимининг 2012 йил 24 октябрдаги 1089қ-сонли қарори ўз кучини йўқотган деб ҳисоблансин.\n6. Мазкур қарорнинг ижросини назорат қилиш туман ҳокимининг ўринбосари О. Артиқов зиммасига юклатилсин.\nҲоким в. в. б А. СУЛТАНОВ\nҚўшкўпир тумани ҳокимининг 2013 йил 30 майдаги 1134қ-сонли қарорига\nГеографик объектларни номлаш ва қайта номлаш масалалари бўйича туман комиссияси тўғрисидаги\n1. Географик объектларни номлаш ва қайта номлаш масалалари бўйича Қўшкўпир туман комиссияси (кейинги ўринларда комиссия деб юритилади) Географик объектларни номлаш ва қайта номлаш масалаларини кўриб чиқувчи, шунингдек «Географик объектларнинг номлари тўғрисида»ги Ўзбекистон Республикаси Қонуни талабларининг бажарилишини назорат қилувчи махсус орган ҳисобланади.\n2. Комиссия ўз фаолиятида Ўзбекистон Республикаси Конституциясига ва қонунларига, Ўзбекистон Республикаси Олий Мажлиси палаталарининг қарорларига, Ўзбекистон Республикаси Президентининг фармонлари, қарорлари ва фармойишларига, Ўзбекистон Республикаси Вазирлар Маҳкамасининг қарорлари ва фармойишларига, шунингдек ушбу Низомга амал қилади.\nКомиссиянинг таркиби манфаатдор давлат ва хўжалик бошқаруви органлари маҳаллий давлат ҳокимияти органи раҳбари ҳамда ходимларидан, фуқаролик жамияти институтлари, фуқароларнинг ўзини ўзи бошқариш органлари вакилларидан, шунингдек фан ва маданият арбобларидан, экспертлардан, мутахассислардан ҳамда тегишли фаолият соҳаларида махсус билимларга эга бўлган бошқа шахслардан шакллантирилади.\nКомиссия аъзоларининг шахсий таркиби ва улар тўғрисидаги низомлар тегишли равишда туман ҳокими томонидан тасдиқланади.\nгеографик объектларнинг Ўзбекистон халқининг тарихий-маданий қадриятлари ва мероси билан боғлиқ номлари асралишини таъминлаш, уларнинг асоссиз қайта номланишини олдини олиш;\nгеографик объектларнинг Ўзбекистон халқининг миллий анъаналари ҳамда менталитетига ёт бўлган номлар билан қайта номлашда ва уларга ном беришга йўл қўймаслик;\n4. Комиссия ўзига юкланган вазифаларга мувофиқ қуйидаги функцияларни бажаради:\nгеографик объектларни номлаш ва қайта номлаш тўғрисидаги таклифларни атрофлича ўрганишни ташкил этади ҳамда тегишли хулосалар беради;\nқабул қилинган қарорларнинг бажарилиши юзасидан тизимли мониторинг олиб боради;\nўз ваколатлари доирасида географик объектларнинг номларидан фойдаланиш ва уларни асраш юзасидан назоратни амалга оширади;\n«Географик объектларнинг номлари тўғрисида»ги Ўзбекистон Республикаси Қонуни қоидаларини самарали амалга оширишга қаратилган бошқа функцияларни амалга оширади;\nКомиссия ўз ваколати доирасида посёлкалар, қишлоқлар, овуллар, аҳоли пунктлари ва уларнинг таркибий қисмларини номлаш ва қайта номлаш тўғрисидаги таклифларнинг давлат экспертизасидан ўтказилишини тайинлайди.\n5. Комиссия ўзига юкланган вазифаларнинг ижро этилишини таъминлаш учун қуйидаги ҳуқуқларга эга:\nўз ваколатига кирувчи масалалар бўйича давлат ва хўжалик бошқаруви органлари раҳбарларининг ҳисоботларини эшитиш.\n6. Комиссия ўзига юкланган вазифалар ва функцияларнинг самарали бажарилиши учун жавоб беради.\nКомиссия ўз фаолияти тўғрисида ҳар йили тегишли равишда халқ депутатлари туман Кенгашига ҳисобот беради.\nКомиссия ҳар чоракда ўз фаолияти тўғрисида географик объектларни номлаш ва қайта номлаш масалалари бўйича Хоразм вилоят комиссиясига ахборот тақдим этади.\n7. Комиссияга унинг раиси ҳисобланадиган туман ҳокими бошчилик қилади.\nкомиссия фаолиятига умумий раҳбарлик қилади ва унга юкланган вазифаларни бажарилиши учун шахсан жавоб беради;\nкомиссия аъзоларининг вазифаларини белгилайди ва уларга юкланган вазифаларни бажариш ишларини мувофиқлаштиради;\nкомиссиянинг иш режаларини, тушган ҳужжатларни кўриб чиқиш, жадвалларини тасдиқлайди;\nкомиссия мажлисларининг кун тартибини ва чақирилишини белгилайди;\nкомиссия томонидан қабул қилинган қарорларнинг бажарилиши юзасидан назоратни ташкил этади;\nкомиссиянинг самарали ишларини таъминлаш бўйича бошқа ишларни амалга оширади.\n9. Комиссиянинг аъзолари:\nкомиссия мажлисларида кўриб чиқиладиган масалаларни муҳокама қилишда ва ҳал этишда иштирок этадилар;\nкомиссияга географик объектларни номлаш ва қайта номлашнинг долзарб масалалари бўйича таклифлар киритадилар;\nкомиссия томонидан муҳокама қилинадиган масалалар бўйича хулосалар тақдим этадилар;\nкомиссия аъзолари комиссиядаги ўз фаолиятини жамоатчилик асосида амалга оширадилар.\n10. Комиссия котиби:\nкомиссиянинг навбатдаги мажлисига барча зарур ҳужжатларнинг ўз вақтида тайёрлашни таъминлайди;\nкун тартибидаги масалалар бўйича комиссиянинг мажлислари ўтказилишини ташкил этади;\nмажлисларнинг ўтказиладиган вақти ва жойи, шунингдек таклиф этиладиганлар контингентини комиссия раиси билан келишади;\nкомиссия аъзоларини ва таклиф этилган шахсларни мажлиснинг ўтказиладиган санаси, вақти, жойи тўғрисида хабардор қилади;\nкомиссия қарорларининг бажарилиши мониторингини юритади ва унинг натижаларини комиссия мажлисида кўриб чиқиш учун тақдим қилади;\nкомиссиянинг протоколларини расмийлаштиради ва тасдиқланган протоколларни комиссиянинг аъзоларига ҳамда бошқа манфаатдор ташкилотларга жўнатади.\n11. Комиссия ўз ишини ўзи тасдиқлаган режалар асосида ташкил қилади ва ўз мажлисларини заруратга кўра ўтказади. Комиссия раиси томонидан комиссия аъзоларининг навбатдан ташқари мажлис ўтказиш учун сабаблар ва асослар баён этилиши лозим бўлган ёзма илтимосномалари асосида навбатдан ташқари мажлислар чақирилиши мумкин.\n12. Комиссиянинг мажлисини унинг раиси олиб боради. Комиссия раиси бўлмаган тақдирда мажлисни комиссия аъзоларидан бири бошқаради.\nКомиссиянинг мажлиси унинг аъзоларининг камида учдан икки қисми қатнашганда қонуний ҳисобланади.\nМажлисни ўтказиш учун кворум йиғилмаган тақдирда комиссиянинг янги мажлиси ўтказиладиган сана эълон қилинади. Янги мажлис ўтказишда кун тартибини ўзгартиришга йўл қўйилмайди.\n13. Комиссиянинг мажлисига кўриб чиқиладиган масалаларнинг хусусиятига қараб давлат ва хўжалик бошқаруви органлари, бошқа ташкилотларнинг раҳбарлари ҳамда мутахассислари таклиф этилиши мумкин.\n14. Комиссиянинг қарори мажлисда қатнашаётган комиссия аъзоларининг оддий кўпчилик овози билан қабул қилинади. Овозлар тенг бўлган тақдирда комиссия раисининг овози ҳал қилувчи ҳисобланади.\nКомиссиянинг узил-кесил қарорни қабул қилишда Ўзбекистон Республикаси «Ергеодезкадастр» давлат қўмитаси томонидан ўтказиладиган экспертиза хулосаси инобатга олинади.\nКомиссиянинг ҳар бир аъзоси қабул қилинадиган қарорлар бўйича ўз фикрини ёзма равишда билдиришга ҳақлидир.\n15. Комиссиянинг раиси қарорларини тезкор қабул қилиш мақсадида комиссиянинг қарорларини унинг аъзолари билан сўров ўтказиш йўли билан келишилган айрим масалалар бўйича тасдиқлаши мумкин.\n16. Комиссиянинг қарорлари комиссия мажлисининг протоколи билан расмийлаштирилади. Комиссия мажлисининг протоколига унинг барча аъзолари томонидан виза қўйилади, уни котиб имзолайди, комиссиянинг раиси тасдиқлайди ва у бир ҳафта муддатда комиссиянинг аъзоларига ҳамда манфаатдор ташкилотларга жўнатилади.\n17. Комиссия протоколининг асл нусхаси ва унга тегишли материаллар тегишли равишда туман ҳокимлигининг девонхона бўлимида сақланади.\n18. Комиссия котиби комиссия аъзолари ёрдамида комиссия қарорларининг бажарилишини мунтазам ўрганиб боради, зарурат бўлганда комиссия раисига тегишли таклифлар киритади.\n19. Комиссия қабул қилинган қарорларнинг бажарилишини мунтазам равишда ўз мажлисларида кўриб чиқади.\n20. Комиссиянинг иш тартиби Регламент билан белгиланади. Регламент комиссия томонидан қабул қилинади.\n21. Комиссияга тақдим этилган ҳужжатларни кўриб чиқиш муддати уч ойдан ошмаслиги керак.\n22. Комиссия белгиланган намунадаги, ўз номи ёзилган бланкаларга эга бўлади ва тегишли равишда туман ҳокимлигининг муҳридан фойдаланади.\nГеографик объектларни номлаш ва қайта номлаш масалалари бўйича туман комиссиясининг\nСултанов А. Қўшкўпир тумани ҳокими в. в. б, комиссия раиси\nАртиқов О. Қўшкўпир тумани ҳокимининг ўринбосари, комиссия раисининг ўринбосари\nАбдуримов Ғ. туман Ҳокимлиги бош мутахассиси, комиссия котиби\nҲолбоев К. туман ер ресурслари ва давлат кадастри бошқармаси бошлиғи\nГаппоров Х. туман молия бўлими бошлиғи в. б\nИсмоилов У. туман халқ таълими методик таъминлаш ва ташкил этиш бўлими мудири\nРахимов О. туман маданият ва спорт ишлари бўлими бошлиғи\nАлланазаров А. туман ички ишлар бўлими бошлиғининг ўринбосари\nМатёқубов Р. туман архитектура ва қурилиш бўлими бошлиғи\nАртиқов Д. туман статистика бўлими бошлиғи\nҲажимов О. туман табиатни муҳофаза қилиш инспектори\nДавлетов О. Маънавият тарғиботи маркази туман бўлими раҳбари\nРаджабов А. «Маҳалла» жамоат фонди туман бўлинмаси раиси\nТиллаева М. «Ҳаёт кўзгуси» газетаси бош муҳаррири\nҲажиева С. Қўшкўпир тумани Политехника ва тадбиркорлик касб-ҳунар коллежи директор ўринбосари, ўзбек тили ва адабиёти ўқитувчиси\nЖумамуротов Х. Қўшкўпир тумани 1-сон ихтисослаштирилган махсус интернати тарих фани ўқитувчиси\nЖуманиёзов С. Қўшкўпир тумани 25-сон умумий ўрта таълим мактабининг география фани ўқитувчиси\nИзоҳ: Комиссия аъзолари бошқа ишга ўтган тақдирда, уларнинг таркибига ушбу лавозимларга янгидан тайинланган ёки улар зиммасига тегишли функциялари юкланган шахслар киритилади.\n(«Ҳаёт кўзгуси» газетаси, 20.06.2013 й., 17 (4201)-сон)


МХХ чегарадаги ўлим учун айбни тожикистонликларга юклади\nЎзбек-тожик чегарасидаги ҳандақ ва тўсиқлар¸ одамларни чегарадан ўтишнинг ноқонуний усулларига мажбур қилмоқда.\nЎзбекистон Миллий хавфсизлик хизмати Давлат чегараларини қўриқлаш қўмитаси тарқатган баëнотга кўра, Тожикистон билан чегара ҳудудларидаги криминал вазият борган сари кескинлашмоқда ва тожикистонликларнинг чегарани бузиб ўтиши ҳоллари ва улар содир этаётган жиноятлар сони ошмоқда.\n14 ноябр куни ўзбек-тожик чегарасида Ўзбекистон ҳарбийси тожикистонлик фуқарони отиб ўлдирди¸ яна бир тожикистонликни ярадор қилди. Орадан 10 кун ўтиб берилган расмий баëнотда¸ Ўзбекистон томони рўй берган воқеа учун жавобгарликни тожикистонликлар зиммасига юклади.\nТожикистоннинг Зафаробод ва Ўзбекистоннинг Ховос туманлари ўртасидаги чегарада содир бўлган бу воқеа муносабати билан 25 ноябр куни\nЎзбекистон Миллий хавфсизлик хизматининг Давлат чегараларини қўриқлаш қўмитаси тарқатган баëнотда:\n“14 ноябр куни Тожикистоннинг Сўғд вилояти Зафаробод туманидан 30га яқин номаълум шахс, 14та эшакка ортилган юк билан чегарани ноқонуний тарзда кесиб Ўзбекистон ҳудудига кирган. УларЎзбекистоннинг Ховос тумани ҳудудига 600 метр киришга муваффақ бўлишган. Ўзбек чегарачилари уларни “тўхта”, дея огоҳлантирган. Бироқ чегара бузувчилар бунга эътибор бермай ўз йўлида давом этган. Шундан кейин ўзбек чегарачилари осмонга қарата огоҳлантирувчи ўқ узган. Шунда тожикистонликлар ўзбек чегарачиларига ҳужум қилган. Улардан бири қирқма милтиқдан ўзбек чегарачиларига қарата ўт очган. Қолганлари эса, пичоқ ва тошлар билан қуролланиб чегарачиларга ҳужум қилишган. Тўқнашувда тожикистонликларнинг бири ўлдирилган, қолганлари эса Тожикистон ҳудудига ўтиб кетишган"¸ дейилади.\nТожикистон Чегараларни қўриқлаш давлат қўмитасининг Зафаробод чегара бўлими маъмурияти Ўзбекистон томони келтирган бу иддаоларини рад этмоқда.\n- Тожикистонликлар чегарани ноқонуний кесиб ўтган, буни инкор қилиб бўлмайди. Бироқ ўзбек чегарачилар ҳеч бир огоҳлантиришсиз уларга қарата ўқ узган. Ҳолбуки, чегарачилар биринчи навбатда қонунбузарларни ушлашга ҳаракат қилишлари лозим эди. Лекин улар ўша заҳоти ўт очганлар. Тожикистонликлар қўлида ҳеч қандай қурол бўлмаган. Яна бир факт – тожикистонликлар, Ўзбекистон томони айтганидек, 30 киши эмас, балки икки йигит ва икки нафар аёл бўлган. Улар аслида тижоратчилар бўлган, дейди Зафаробод чегара бўлими вакили Раҳим Каримов.\nЎзбек чегарачилари томонидан ўлдирлиган 20 ёшли Соли Ваҳобовнинг отаси Абдуқаҳҳор ака Озодлик билан суҳбатда ўғлининг жасадини Ўзбекистондан олиб келиш анча муаммо бўлганини айтади.\n- Биз у ерга бордик. Лекин ўғлимнинг жасади олдига боришга чегарачилар қўйишмади. Олдин пул беринглар¸ дейишган эди. Пулни йиғиб бордик. Барибир беришмади. Нима қиларни билмай бошимиз қотди. Охири, Сирдарёда яшайдиган қариндошларга қўнғироқ қилдик. Улар билан гаплашдик, ёрдам қилишди. Сирдарёдаги укамни, бошқа қариндошларни илтимос қилдик. Ёрдам қилишди, ўғлимни жасадини олиб келиб беришди, дейди марҳумнинг отаси Абдуқахор Ваҳобов\nВаҳобовлар хонадонига яқин кишилардан бири Бегали Ашурматовнинг айтишича, марҳум ва унинг шериги бир неча йилдан бери тижорат билан шуғулланиб келган.Улар бу чегара нуқтасидан бир эмас¸ ўнлаб марта ўтишган ва шу кунгача ҳеч қандай муаммо бўлмаган.\nЎзбекистон 2008 йилда бир томонлама равишда икки давлат ўртасидаги чегара пунктларининг олтитасини ёпиб қўйган. Бу эса икки давлат фуқароларининг чегарани бузиб ўтиши ҳолларини кўпайтирмоқда, дейди мустақил кузатувчилар.\n- Ўзбеку тожикларнинг чегарани ноқонуний кесиб ўтишларига¸ биринчи навбатда¸ иқтисодий қийинчиликлар сабаб бўлмоқда. Бу икки халқни азал азалдан дўстлик ришталари, савдо сотиқ алоқалари боғлаб келмоқда. Мана шу нуқтаи назардан икки республика аҳолисининг ўзаро борди-келдисига ҳеч қандай чегара тўсиқ бўлолмайди, дейди сўғдлик кузатувчи Маҳина Ваҳобова.


Россияда бедарак йўқолган андижонлик қидирилмоқда\nРоссияда йўқолган андижонлик дониëр Солиев.\nАндижонлик 28 яшар Дониëр Солиев 2014 йилнинг 1 октябрида Россиянинг Рязань шаҳридаги квартирадан чиқиб кетганидан бери бедарак йўқолган. Уни қидириб бормаган жойи қолмаганини билдирган Дониëрнинг яқинлари Озодлик орқали бу йигитнинг ўлик-тиригини билганлардан бу ҳақда маълумот беришни сўрамоқдалар.\nАндижон шаҳрида маълум вақт тадбиркорлик билан шуғулланган Дониëр Солиев¸ иши юришмай қолганидан сўнг¸ Россияда ишлаб юрган икки укаси ва онаси ëнига келган.\nИкки фарзанднинг отаси бўлган Дониëр ишга рухсатнома ва бошқа ҳужжатларга ариза топшириб¸ вақтинча Рязандаги балиқ консерваси тайëрловчи заводнинг тунги сменасига ишга кирган. 30 минг рубль ойликдан кўнгли тўлмаган Дониëр¸ яқинларига кўра¸ кундузлари ҳам чиқиб кетиб¸ ҳар хил қурилишлардан иш излаëтганини билдирган.\nРоссияга келганидан бир ойча ўтиб¸ 1 октябрь куни эрталаб Дониëр онаси ва укалари билан бирга яшаб турган квартирадан чиқиб кетгану¸ шу кетганча бедарак йўқолган.\nДониëрнинг Россияда ишлаб юрган укаси гапиради:\n- Хотиним ўша куни обедга келасизми деб сўрашга телефон қилган¸ телефон ўчиқ бўлган. 1 октябрь куни эрталаб чиқиб кетган бўйи йўқ. Шундан бери бормаган жойим қолмади. Аввалига ëнимиздаги мелисахонага бордим. Улар уч кунгача топилмаса¸ кейин ариза ëзасан деди. Уч кун кутиб ўтирмадим¸ больницаларга бордим¸ учта морг бор экан¸ ўшаларга бориб чиқдим. Мелиса ëки ФМС ушлаган бўлса деб¸ ҳамма отделениелардан сўраб-суриштириб чиқдим. Бунақа одам ҳеч қаерда қайддан ўтмаган. Кейин қидирувга бериш ҳақида ариза ëздим. Улар аканг бутун Россия бўйича қидирувга берилди¸ ҳозирча дараги чиқмади¸ деяпти. Лекин акамнинг расман Россия ҳудудидан чиқиб кетгани ҳам ҳеч қаерда қайд қилинмаган¸ дейди Дониëрнинг укаси.\nБир ярим йилдан бери Дониëрни қидираëтган яқинлари унинг Россия ҳудудидан чиқмагани ҳақидаги бундай расмий изоҳга кўп ҳам ишонишмаëтир.\n- Россияда бўлса¸ одам документ қилиши керакку! Бир ярим йил оз вақт эмас документсиз яшашга¸ қўлга тушиб қолиши бор. Мен акамни тирик¸ лекин Россияда эмас¸ деб ўйлайман¸ дейди Дониëрнинг укаси.\nЯқинлари фарази орасида¸ Дониëрнинг Одноклассники ижтимоий тармоғи орқали радикал исломий гуруҳлар таъсирига тушиб¸ улар сафига қўшилиб кетгани ҳақидаги тахмин ҳам йўқ эмас:\n- Акам келишига¸ мен унга Однодан акаунт очиб берган эдим. Унга кирсам¸ ўнтадан ошиқ гуруҳга қўшилган экан¸ ҳаммаси исломий. Акам намозхон йигит эди. Бизга ҳам намоз ўқи¸ ундай қил¸ бундай қил, деб гапирарди. Лекин бундан бошқа кучлироқ гап айтганини эслай олмайман. Бунақаларга қўшилганини билганимда¸ уни тўхтатардим¸ дейди Дониëрнинг укаси.\n“Акам йўқолганидан бери онам бирдан қариб қолди¸ унинг майкасини кўрсаям йиғлайверади”¸ деган Элдор¸ ўз акаси ҳаëт бўлса¸ яқинларига бир оғиз билдириб қўйишни сўрайди.\nАйни пайтда¸ Дониëр қайсидир йўллар билан Сурияга чиқиб кетган бўлса¸ уни бу қаторга тортганлардан ҳам акасининг ўлик-тириги ҳақида маълумот беришни сўрайди Элдор.\nТахминларга кўра¸ Сурия ва Ироқ ҳудудининг каттагина қисмини ишғол қилиб¸ бу ҳудудда исломий халифат қурилганини эълон қилган ишидчилар орасида юзлаб ўзбекистонлик бор ва уларнинг аксариятибу сафларга Россияда ишлаб юрган пайтида қўшилганлардир.


20:50 / 17.11.2017\nЮгуриш нафақат вазн ташлашга, балки тана ва қалб уйғунлигига эришишга ёрдам беради. Кўпчилик югуришни нима учун ёмон кўриши аён. Бу машғулот жисмоний ноқулайлик, терлаш ва баъзан ёқимсиз ҳид, етарлича тезликка эга бўлмаслик натижасида ҳукм қилинишдан қўрқиш билан боғланади. Greatist шу мавзудаги мақоласи билан бўлишди.\nОдамларнинг югуриш билан шуғулланишига кўпинча ширинликлар истеъмоли ортидан келган калорияларни парчалаш истаги сабаб бўлади. Инсон нафақат ўз танасини "жазолаш" учун, балки жисмоний ва руҳий жиҳатдан кучли бўлиш учун ҳам югуриши керак.\n1. Югуриш сизни кучлироқ қилади\nЎзингизни камдан-кам ҳолатларда кучли деб ҳис қилсангиз, югуриш, айниқса тез югуриш, бу муаммони ҳал қилишга қодир. Шиддат билан олдинга интилаётганингизда кундалик ҳаётингизда ҳис қилмайдиган ҳиссиётларни бошдан кечирасиз. Бу ўз танангизни қадрлашга ундайди.\nТезлигингиз ошганида ёки икки километрга кўпроқ масофани босиб ўтиб, янги кўрсаткични қайд этганигизни ҳис қилиш жуда ажойиб. Шундай бўлса-да, ҳатто уч километрли секин югуриш машқлари ҳам завқ олиб келиши мумкин.\n2. Югуриш фикр ва ҳиссиётларингизни "ҳазм қилиш"га ёрдам беради\nАгар сиз доим банд бўлсангиз ва смартфон ёки компьютерга боғланган бўлсангиз, нима ҳақида ўйлаётганингиз ва нималарни ҳис қилаётганингизни англаб етишингизга вақт етмайди. Аксарият осон чалғийди ва янада самаралироқ бўлиш заруратини ҳис қилади. Югураётганингизда ўй-хаёлларингиз билан ёлғиз қоласиз.\nБундан ташқари, сиз ўз ҳис-туйғуларингиз билан уйғунлашувга эришасиз. Сиз қувончдан бошлаб то ғазабгача - барча-барчасини "ҳазм қилишингиз" осонлашади. Сиз бутун салбий энергиянгизни жисмоний ҳаракатга йўналтиришингиз ва шу тариқа ғазабдан халос бўлишингиз мумкин.\n3. Югуриш ўзингизни тирик ҳис этиш имконини беради\nОлдинга қараб ҳаракатланаётганингизда кучли завқ ва ҳаяжон қамраб олаётганини ҳис қиласиз. Югуриш билан профессионал шуғулланувчилар доимий тарзда буни ҳис қилиши қийин - ҳатто профессионаллар учун ҳам вақти-вақти билан чарчаш ва секин ҳаракатланиш нормал ҳолатдир. Бироқ ўзингизни тетик ҳис этишингиз учун ҳам югуришга чиқиш тавсия этилади.\n4. Югуриш — бу сизнинг вақтингиз\nҲордиқ чиқаришнинг энг яхши усулларидан бири — бу севимли мусиқани ёқиб, гўзал манзаралардан баҳраманд бўлиб югуриш. Ҳатто тош ўрмонлар бўйлаб югурсангиз ҳам, ўз шаҳрингизни янада яхшироқ билиб оласиз. Бироқ асосийси — сиз ўз оламингизда бўласиз ва танангиз, ўй-хаёлларингиз, ҳис-туйғуларингиз, мусиқа ва атроф-муҳит уйғунлигини ҳис қиласиз.\n5. Югуриш ўзингизни соғлом ҳис қилишингизга ёрдам беради\nФитнес-машқлар ва парҳезлар орасида югуриш асосий роллардан бирини ўйнайди. У ўзингизни имкон қадар соғлом ҳис қилишингизга ёрдам беради. Югуриш сиз шуғулланувчи ягона спорт тури бўлмаслиги мумкин, бироқ у танангизга кўрсатаётган таъсири туфайли ҳам севимли спорт турингизга айланиши мумкин.\nЮгуриш билан шуғулланиб, завқ оласиз ва вақтингизни зое кетказмайсиз. машғулотлар жадвалини қатъий кузатишга ҳожат йўқ, агар марафонга тайёргарлик кўраётган бўлмасангиз, албатта. Сиз вақтинчалик спортнинг бошқа тури билан шуғулланишингиз, кейин эса, истак туғилганда яна югуришга қайтишингиз мумкин. Фақат озиш учун югурилганда эса, буни ҳис қилиб, завқ олишингиз амри маҳол.\nҲаррисон синган қўли билан югуриш мусобақаси ғолиби бўлди\nЛондон марафони иштирокчиси ҳолдан тойган рақибига маррага етишга ёрдам берди\n101 ёшли аёл 100 метр масофани чопиб ўтди


Тошкент шаҳридаги Инҳа университетида кириш имтиҳонлари бўлиб ўтади\nТошкент шаҳридаги Инҳа университетида кириш имтиҳонлари...\n26.04.2019 18:06 0 1762\n2019 йилнинг 27-28 апрель кунлари Тошкент шаҳридаги Инҳа университети кириш имтиҳонларини топшириш учун рўйхатдан ўтган барча абитуриентларга ўз эшикларини очади. Бу ҳақда АКТ вазирлиги ахборот хизмати хабар берди.\nОчиқ ва шаффоф имтиҳонлар жараёнини ўтказиш ва назорат қилиш мақсадида Жанубий Кореядаги Инҳа университетининг профессор-ўқитувчилар таркиби Тошкент шаҳридаги Инҳа университетига етиб келган.\nМаълум қилинишича, хоҳиши бўлган барча журналистлар Тошкент шаҳридаги Инҳа университетига бўлиб ўтадиган кириш имтиҳонларида шахсан иштирок этишлари ҳамда 2019-2020 ўқув йили бўйича маълумот олишлари мумкин.\nИнҳа университети кириш имтиҳонлари\nТаълим 02/07, 16:04\nТошкентдаги Амити Университетида бакалавриат ва магистратура учун дастлабки имтиҳонлар бўлиб ўтди\nТаълим 23/06, 14:47\nРасман! Магистратурага кириш имтиҳонлари санаси маълум қилинди


Муаллифлар: Одилхон қори Юнусхон ўғли\nКитоб номи: "Тажвид қоидалари"\nПайғамбаримиз Муҳаммад соллаллоҳу алайҳи ва салламга нозил қилинган Қуръони карим бандаларни эзгу йўл, тўғри эътиқод ва амалларга бошлайди. Бу улуғ ҳидоятдан баҳра олиш учун ҳар бир мўмин - мусулмон банда уни қироат қилиши, тушуниши ва Қуръонга амал қилиши керак. Шунда унинг имони мукаммал, эътиқоди тўғри бўлади, қилаётган амаллари шариатда буюрилганидек бажарилади. Шу маънода сиз азиз ўқувчиларга “Тажвид қоидалари” номли китобимизни тавсия этамиз.\nУшбу китоб орқали тажвид қоидалари билан яқиндан танишасиз, Қуръони карим оятларини тиловат қилиш қоидаларини ўзлаштирасиз. Маълумки, ҳар бир мўмин банда хоҳ намозда, хоҳ ундан ташқарида бўлсин, Қуръони каримни тўғри тиловат қилиши, хато ва камчиликларга йўл қўймаслиги талаб этилади. Шундан келиб чиққан ҳолда айтадиган бўлсак, тажвид қоидаларини етарли даражада ўрганиб, унга амал қилиш ҳар биримизнинг вазифамиз эканини унутмаслик керак.\nМазкур китобда тажвид қоидалари тушунарли ва батафсил баён қилинган ва ҳар бир қоида мисоллар билан атрофлича тушунтирилган. Шу маънода айта оламизки, “Тажвид қоидалари” китобимиздан мустақил ўрганувчилар ҳам, бошловчилар ҳам баробар фойдаланишлари мумкин. Шундай бўлса - да, тажвид илмини устоз назорати остида ўзлаштириш мақсадга мувофиқ. Аллоҳ таоло барчаларимизга Ўзининг Каломини тўғри ва бехато ўқиб, унинг ҳукмларига амал қилишни насиб этсин!\nФайл ҳажми: 0.00 MB\nКўчириб олиш: Тажвид қоидалари


2019 йилдаги даромадлар қачон ва қандай декларацияланади | NORMA.UZ\nДСҚ ўзининг «Soliq xizmati xabarlari» телеграм-каналида 2019 йилдаги жисмоний шахсларнинг жами даромади тўғрисидаги декларацияни электрон шаклда жўнатиш мумкинлигини эслатди. ДСҚнинг жисмоний шахсларга хизмат кўрсатиш бўйича мутахассиси Жамолиддин ЖЎРАЕВ buxgalter.uz илтимосига кўра электрон шаклдаги декларацияни тақдим этиш бўйича босқичма-босқич йўриқномани тузди.\nНима сабабдан масофадан туриб декларация топшира олмаслигингиз мумкин\nМазкур йўриқномага қатъий амал қилган ҳолда декларацияни тўлдириб жўнатишга уриниб кўрдик, бироқ муваффақиятсизликка учрадик.\n1-сабаб: берилган тушунтиришларга қарамай, декларацияга айнан нималарни қайд этиш кераклигини тушуниш жуда мушкул\nМуаммони фақат ишлаб чиқувчилар қуйидаги йўл билан ҳал эта оладилар:\nшакл формулировкаларини янада аниқлаштириб;\nҳар битта сатрни тўлдириш бўйича тушунтиришлар ва изоҳлар берилган расмий батафсил йўриқномани тузиб.\n2-сабаб: «Солиқ декларацияларини жўнатиш» давлат хизматида кўрсатилган телефонлар орқали алоқа боғлаб бўлмади.\n3-сабаб: электрон шаклнинг ўзида техник нуқсонлар мавжуд.\nМисол учун, «Қонун ҳужжатларида назарда тутилган бошқа даромадлар бўйича имтиёзлар» сатрида бошқа сатрларда бўлганидек жавоб шакли йўқ. Бу ерда ўз хоҳишига кўра исталган миқдордаги имтиёзларни кўрсатиш, «ҳа» ёки «йўқ» деб жавоб бериш, ёхуд имтиёзларни тақдим этиш назарда тутилган норматив-ҳуқуқий ҳужжат номи ва реквизитларини қайд этиш мумкин. Ёхуд лозим деб топган ҳар қандай бошқа ахборотни исталган шаклда ёзишингиз мумкин. Бир сўз билан айтганда, ҳар бир тўлдирувчида ўз жавоб варианти бўлиши мумкин. Бундай бўлмаслиги керак. Ахборот тизимида ҳамма саволларга бир хил жавоб бериши шарт. Мисол учун, ушбу саволда норматив ҳужжатлар рўйхатидан солиқ имтиёзини тақдим этиш назарда тутилган керакли ҳужжатни танлаш таклиф этилиши мумкин.\nШу сабабли buxgalter.uz қуйидагиларни қатъиян тавсия этади:\nЖамолиддин ЖЎРАЕВ йўриқномасидан фойдаланинг, у ДСҚ мутахассислари томонидан тузилган ва маъқулланган;\nмуваффақиятли жўнатган тақдирда ҳам туман ДСИ инспекторига қўнғироқ қилиб, декларациянгиз қабул қилинган-қилинмаганини аниқлаштиринг;\nэлектрон декларацияни тўлдириш, жўнатиш ёки қабул қилингани ҳақида тасдиқнома олишнинг уддасидан чиқмасангиз, карантиндан кейин қоғоз шаклидаги декларацияни тўлдириш учун солиқ инспекциясига боринг.\nКимлар декларация топшириши керак\n2019 йилда асосий бўлмаган иш жойидан даромадлар олган солиқ тўловчилар, улардан тўлов манбаида даромад солиғи ушлаб қолинмаган бўлса, 2019 йилдаги жисмоний шахсларнинг жами даромади тўғрисидаги декларацияни топширишлари керак.\nУлар қуйидаги даромадлар бўлиши мумкин:\nилм-фан, адабиёт ва санъат асарларини яратганлик ҳамда улардан фойдаланганлик учун муаллифлик ҳақи тариқасида олинган;\nмоддий наф тарзидаги;\nЎзбекистон ҳудудидан ташқаридаги манбалардан олинган;\nсолиқ агентлари бўлмаган манбалардан олинган.\nҚандай қилиб ДСИга бормасдан даромадларни декларациялаш мумкин\nДекларация тақдим этишнинг сўнгги куни – 1 апрель. 2020 йилда Президентнинг ПФ–5969-сон Фармони билан ушбу муддат 1 августгача узайтирилди. Бироқ хотиржамликка берилмай, декларацияни имкон қадар тез топширган маъқул. Акс ҳолда тақдим этишнинг сўнгги муддатини тасодифан ўтказиб юбориш мумкин, бу ҳолда солиқ органларида ўзларида мавжуд ахборот асосида солиқ ҳисоблашга асос бўлади.\nСолиқ тўловчида доим декларация ёки жами йиллик даромади тўғрисида тузатилган декларация тақдим этиш имкони борлигини назарда тутиш лозим. Бу ҳолда ЖШДСнинг узил-кесил суммаси ушбу декларацияни ҳисобга олган ҳолда аниқланади.\nЭлектрон шаклдаги декларацияни жўнатиш учун сизга қуйидагилар керак бўлади:\nжисмоний шахснинг шахсий ЭРИ (e–imzo.uz портали орқали ЭРИнинг амал қилиш муддатини узайтириш ёки янгисини олиш мумкин);\nдаромадлар тўланган жойлардан улар ҳақидаги маълумотномалар (уларни тўплаётганда солиқ тўловчининг шахсий кабинетидаги «Фуқароларнинг ҳисобланган иш ҳақи» хизматидан фойдаланинг, етмаётган маълумотномаларни иш берувчи – даромад манбаидан сўраб олинг), шунингдек имтиёзларни олиш ҳуқуқини тасдиқловчи шартномалар ва шахсни тасдиқловчи ҳужжатлар. Маълумотномалар фақат қоғоз ташувчида бўлса, ҳар бирини сканерланг ёки тиниқ қилиб суратга олинг.\nДаромадларни декларациялаш учун қуйидагиларни амалга ошириш лозим:\nmy.soliq.uz порталидаги жисмоний шахснинг шахсий кабинетига кириш;\n«Солиқ декларацияларини жўнатиш» хизматини танлаш;\n2007 йил таҳриридаги СК ва жадвалимизга амал қилиб, солиқ декларациясини тўлдириш. Жўнатишдан олдин тизим автоматик равишда ҳисоб-китоб қилиб, ортиқча тўланган ёки қўшимча тўланиши лозим бўлган сумма ҳақида сизга хабар беради;\nўзаро ҳисоб-китоб қилинг:\n1) солиқлар ортиқча тўланганда шахсий кабинетдаги «ортиқча тўланган солиқ суммаларини қайтариш» хизматидан фойдаланинг (ушбу маблағлар келгусида солиқларни тўлаш ҳисобига ўтказиладиган бўлса, ҳаммасини шундайлигича қолдириш мумкин);\n2) ЖШДС бўйича қарз бўлса, уни тўлов тизимлари ёрдамида сўндиринг.


Тошкент шаҳар суди аёлни кўчага чиқариб ташлади, кейин у совуқда жон берди « Ўзбекистон Халқ Ҳаракати\nТошкент шаҳар суди аёлни кўчага чиқариб ташлади, кейин у совуқда жон берди\n07 February 2012 - 10:19\nТошкентда шанбадан якшанбага ўтар кечаси 47 ёшли Татьяна Горбунова, Тошкент шаҳар суди қарорига бошпанасидан ажралгач, кўчада музлаб жон таслим қилди.\n“Татьяна уйи рўпарасидаги ахлат қоровули буткасида вафот этди, – дея ҳикоя қилади ҳуқуқшунос Турсуной Пўлатова. – 4 дан 5 февралгача бўлган қаҳратон совуқда, у ерда на газ, на электр, на бошқа иситиш тизими бор эди.\nПўлатованинг сўзларига кўра, уни ўғли билан квартирасидан ўзининг онаси ҳайдаб чиқарган.\nБироқ унинг ўлимида у билан бирга, 3 феврал куни суднинг биринчи инстанциясида аёлга ва унинг 21 ёшли ўғли Александрга 4 хонали квартиранинг 15 қисмидан фойдаланишини рад этган фуқаролик ишлари бўйича шаҳар суди ҳайъати ҳам айбдор.\nПрокурор бошқа фикрда бўлишига қарамай Горбуновани уйдан чиқариш қарорини судга ҳакамлик қилган Баходир Сотволдиев, маърузачи Гўзал Зиганшина ва ҳайъат аъзоси Хуршида Қурбоновалар чиқаришган.\n“Ҳакам Александрга нисбатан ҳам қўполлик қилишган, уни 2 ёшлигида пропискани расмийлаштирмаганида айблашган”, – дейди суд можароси ҳақида Пўлатова.\nШундай оддий фожиа\nТошкентда уй жой приватизацияси пайтида 1993-йили Горбунова ва унинг ўша пайтдаги икки яшар ўғли Александр тўрт хонали квартирада онаси билан яшар ва унда ўз улушларига ҳақи бор эди.\nБироқ кейин Татьяна квартирадан чиқиб Одессага кетади, у ерда янги оила қуришдан умид қилади. Оилавий турмуш қуриш имкони бўлмагач, Татьяна қайтади. Бироқ унинг онаси – Ольга Горбунова – қизи ва набирасини уйига прописка қилишни рад этади, кейин эса уларни уйдан ҳайдаб чиқаради.\n“Александр,бувисининг аҳмоқлиги сабаь паспорт ололмайди, ҳар жойларда тунаб юради, Татьяна эса ахлатхонада яшашга мажбур бўлади ва у ерда ҳалок бўлади”, – дейди Пўлатова.\nУнинг фикрича, агар судлов ҳайъати шу даража адолатсиз ва ноқонуний қарорни чиқаришмаганда эди, унинг учун машъум бўлган тунда тирик қолган бўларди.\nЎтган дам олиш кунлари Ўзбекистонда қиш қаҳри ҳукм сурди. Тошкентда қалин қор ёғди. Ҳарорат эса кундузи 6-8 даража, тунда эса 10-15 даража совуқ бўлди.\nРеспубликанинг шимолий ҳудудларида эса янада совуқроқ – кундузи минус 10-15, тунда эса совуқ 16-21 даражагача тушди.


Сув сепилган тупроғининг ҳидини соғинган Абдусамат...\n01.09.2019 14:01 0 2498\nВатан танланмайди. Қаерда туғилиш, Ватан қилиш — Аллоҳнинг сизга инъоми. Ватан севгиси ҳам ўлчанмайди. Унинг ками ёки ортиғи, тури ва даражаси бўлмайди. Ватанни севиш — инсоннинг фитратидаги туйғу. Уни ҳеч ким тортиб ололмайди.\nНавбатдаги сафардан қайтарканман, учоғимиз Тошкентга қўна бошлагандан сўнг барча қарсак чалиб олқишлаётган пайтда бир қариянинг йиғлай бошлагани эътиборимни тортди. Оппоқ соқоллари юзига зеб берган бу нуроний киши учоқдан тушгунгача йиғидан тинмади. Пичир-пичир гаплардан унинг яқинларидан биров вафот этган бўлса керак деган фикрга келгандим. У трапдан пастга тушиши билан холироқ жой қидира бошлади. Милиция ходими унинг ҳаракатларидан шубҳаланиб, қария томон юра бошлаган жойида тақа-тақ тўхтади. Нуроний ерга сажда қилганича ҳўнграб йиғлаб юборди. Унинг тилидан «Шукр, алҳамдулиллаҳ» сўзлари тушмасди.\nМен бу нуронийнинг кимлигини билолмадим. Қария билан роса суҳбатлашгим, дардлашгим келди. Лекин унинг бу ҳолатида Ватан тупроғи энг яхши дардкаш эди. Яқинда бир дўстим ана шундай ватансевар миллатдошимиз ҳақида гапириб қолди.\nАбдусамад ота йигитлик пайтида шўролар зулмидан қочиб, Арабистон диёрига ҳижрат қилади. Ўша ерда уйланади, бола-чақали бўлади. Марғилонда ҳам давлатманд бўлган Абдусамад Арабистонда ҳам ҳалол тижорати ила бойлик ва мартабага эришади. «Мен барибир Марғилонга қайтаман» дер эди у ҳар доим. Мустақиллик бўлиб, йўллар очилган пайти Абдусамад ота қариб қолган, бир ўзи узоқ сафарга чиқа олмай қолганди. Танаси бошқа дард билмас, деганларидек катта-катта тижорат эгалари бўлган ўғиллари турли баҳоналар билан уни ўз юртига олиб боришмас эди. Анча «инжиқлашиб» қолган отадан ўғиллари сўрашибди:\n― Ота, сизга нима етишмаяпти?\n― Ўз уйимни соғиндим.\n― Данғиллама ҳовлида турсангиз, атрофингизда хизматкорлар гирдикапалак бўлса. Алмисоқдан қолган ўша кулбани нима қиласиз?\n― Менинг уйимда сўрилар бор эди. Сўри ёнидаги дарахт соясида дам олардим.\n― Ота, ҳаммасини шу ерда қилиб берамиз.\nЎғиллар сўри ясатишибди. Сўри атрофига дарахтлар ўтқазишибди. Отага на мева, на соя берадиган бу дарахтлари ҳам ёқмабди. Ўғиллар Туркиядан мевали дарахтлар олиб келтириб ўтқазишибди. Ота:\n― Сўри остидан анҳор оқарди. Сувлари шилдираб турарди. Тарвузни дуррага боғлаб анҳорга ташлаб қўяр, кечқурун сўйиб ердик…\nЎғиллар сўнгги технологияни ишга солиб суви доимо айланиб турадиган сунъий анҳор барпо этишибди. Оталари тасвирлагандек анҳорга тошларни солиб, шилдирайдиган қилишибди. Албатта маълум ҳажмдаги сув айланиб тургани билан анҳор бўлолмайди. Ота:\n― Бизнинг анҳорнинг шабадаси бўларди, сув бўйида ўсган ялпизнинг ҳиди хонадонимизни тутарди. Шомдан кейин дарахтларни аста шитирлатган шабадани соғиндим.\nЎғиллар махсус кондиционер ва вентиляцион тизим барпо қилиб, шабадани йўлга қўйишибди. Ялпиз ҳидли ҳаво пуркагичлардан фойдаланишибди. Ота соғинганларини тополмай борига сабр қилар, лекин қалби таскин топмаётгани юзидан аён эди. Ўғиллари:\n― Ота, ҳаммасини ўша уйингиздек қилиб бердик. Яна нега маъюссиз?\n― Асрдан кейин ҳовлига анҳордан сув олиб сепардик. Сув сепилган тупроғимнинг ҳиди… Ўша ҳидни соғиндим…\nЎғиллар учун бошқа илож қолмабди. Отани олиб, ўз юрти томон йўл олишибди. Ота жойлари ўзгариб кетган, лекин ўша анҳорли хонадон, бир хоналик эски кулба сақланган экан. Ота кўз ёш тўкиб, соғинган жойларини кўзга суртибди. Тадбиркор ўғиллар уч кундаёқ зерикиб, «кетайлик»ка тушишибди. Ота эса ҳеч кетгиси келмас, ҳар куни зиёратига келган одамларнинг суҳбатларидан ҳузур оларди. Ўғиллар ўз юртларига қайтишибди. Ота эса Марғилонда қолибди. Бир ойдан сўнг катта ўғли келиб, олиб кетишга ҳаракат қилибди. Ота кўнмабди. Уч ойдан сўнг ота ўша анҳор устидаги сўрида жон таслим этибди…\nВатан Мустақиллик байрами\nЖамият 02/09, 17:15\nБайрам қилишни ўргандикми? Кечаги мушакбозликнинг қаери ўхшамади? (фото)\nСиёсат 01/09, 08:09\nБМТ бош котиби Ўзбекистонни Мустақиллик байрами билан қутлади. Яна кимлар бизни табриклади?\nЖамият 01/09, 08:01\nМустақиллик йўлидан ҳеч қачон қайтмаймиз! Президентнинг тўлиқ нутқи


NATO бош котиби Норвегия марказий банкини бошқаради – Kommers.uz\nМолия\t17:00 | 5.2.22\nNATO бош котиби Норвегия марказий банкини бошқаради\nЙенс Столтенберг 1 декабрда янги лавозимга киришиши кутилмоқда.\nNATO бош котиби Йенс Столтенберг Норвегия Марказий банки раҳбари этиб тайинланди. Бу ҳақда Норвегия ҳукумати веб-сайтида баёнот эълон қилинди.\n«Норвегияда камдан-кам одам эга бўлган молиявий маълумот, жамиятни тушуниш ва бошқарув тажрибасининг мужассамлиги [Столтенберг]ни барчамиз номидан муҳим ижтимоий муаммоларни ҳал қилувчи институт — Норвегия банки раҳбари лавозимига жуда мос келади», — деган Норвегия молия вазири Трюгве Слагсволд Ведум.\nҚайд этилишича, Норвегия Марказий банкининг амалдаги раҳбари Эйстейн Олсен 1 март куни ўз лавозимини тарк этади, бироқ Столтенберг Шимолий Атлантика альянси раҳбари сифатидаги фаолиятини якунлаганидан кейингина бу лавозимни эгаллаши мумкин бўлади. Унинг ваколати 2022 йил 30 сентябрда тугайди.\nМуваққат раҳбарликка Олсеннинг ўринбосари Ида Уолден Бах ўтади. Столтенберг 1 декабрда янги лавозимга киришиши кутилмоқда. Унинг ўрнига NATO бош котиби сифатида ким тайинланиши ҳозирча маълум қилинмаган.\nМаълумот ўрнида, 62 ёшли Столтенберг 1987 йилда Осло университетининг иқтисод факультетини тамомлаган. Норвегия ишчилар партиясини бошқарган, икки марта Норвегия Бош вазири лавозимларида ишлаган, молия вазири, шунингдек, савдо ва энергетика вазири бўлган. 2014 йилда Столтенберг NATO бош котиби этиб тайинланган эди.


«Сарахс аҳли сўраган масалалар. Касбнинг баёни»\nАбу Абдуллоҳ Муҳаммад Ҳаким Термизийнинг «Сарахс аҳли сўраган масалалар. Касбнинг баёни» номли китоблари\nҲамднинг эгаси ва аҳли бўлган, оламларнинг Робби Аллоҳ таолога ҳамд бўлсин!\nБатаҳқиқ, мен сўраган масалаларингни ҳамда муриднинг шаъни ҳақидаги, унга Аллоҳ таоло томон сайрида нима манфаат беради-ю, нима зарар беради, у ишининг аввалида қандай бўлмоғи кераклиги ҳақидаги саволларингни фаҳмладим.\nБилки, ирода аҳли икки хил бўлади.\nУлардан баъзилари Аллоҳ таолонинг савобини кўзлаб, У Зотга ибодат қилиш учун сайр қилади. Унинг фарзларини адо этади ва ҳаром қилган нарсаларидан четда бўлади. Сўнгра ўз ихтиёри билан имкони борича турли яхшиликларни қилиб, дўзахдан нажот топишга орзуманд бўлади. Шу тариқа Аллоҳ таоло амал қилувчилар учун тайёрлаб қўйган савобларга эришишдан умидвор бўлади.\nБошқа бирлари Аллоҳ таоло томон У Зотга ибодат қилиш учун сайр қилади. Унинг фарзларини адо этади. Ҳаром қилган нарсаларидан четда бўлади. Сўнгра ишларининг ботинига қайтади. Кўксида дунёнинг муҳаббати, иззатталаблик, ўзини баланд олиш, кибр, ҳирс ва шаҳватлар олови, шунингдек, ҳавои нафснинг ғолиб келиши, тамагирлик, ҳасадгўйлик, мақтовга ўчлик, дунё илинжи каби қалбни кўр қиладиган кўпгина офатлар борлигини англаб етади. Мазкур қалб мана шу моғорлар туфайли Аллоҳ таоло сари йўл топа олмайди, чунки унинг дунёга муҳаббат қўйишида Роббига хилоф қилиш бордир. У Аллоҳ таоло четга сурган ва паст санаган нарсаларга муҳаббат қўйди. Унинг ўзини баланд олишида Аллоҳ таолога ўхшашга ҳаракат бордир. Шаҳватлар оловида эса фитналарнинг каттаси бордир. Ҳавонинг ғолиб келишида жаврнинг барчаси ва Аллоҳ азза ва жалланинг ҳақларидан юз ўгириш бордир. Унинг қалби ҳикматдан ва Аллоҳ таолонинг тадбирларини билишдан тўсилгандир. Бундай одам нафсининг қулидир. У фарзларни бирор нарсанинг илинжида адо этади, ҳаромлардан ҳам бирор нарсанинг илинжида четда бўлади. Аллоҳ таолога ибодат қилиши асосан ҳавои нафс учун бўлади.\nБундай банда ҳар бир иш, амал ва вақтда сидқни қоим қилишга муҳтождир. У эса ўз нафси билан оворадир.\nКим Аллоҳ азза ва жалланинг савобини истаса, юқорида зикр қилинган офатларга қарши жидду жаҳд қилиш билан чекланади ва У Зотга ихлосли бўлиш учун ҳар бир ишда содиқ бўлишга интилади.\nАммо ким Аллоҳ таолонинг Ўзини ирода қилса, Аллоҳ таоло сари йўлида унга инъом эшиги очилгунча ботинида ҳам садоқатга интилади. Қачон унга эшик очилса ва ато берилса, билгинки, бу унга куч йиғиб, сайр қилиши учун йўл харажатидир. Банда сайрда қанча бардавом бўлса, олдинга силжиш учун унга бериладиган ато шунча зиёда қилинади. Шу тариқа бу ишда давомли бўлса, Аллоҳ таолога қалби билан етишади.\nАллоҳга етишиши банданинг жидду жаҳдига қараб бўлади. Бу банда Аллоҳнинг валийсидир. Қалби билан У Зотнинг даргоҳида ўзига тайин қилинган мақомда турувчидир. У барча ифлосликлардан холи бўлган саломат нафс билан, шунингдек, ҳавои нафс, ўзини баланд олиш ва моғорлардан холи, Аллоҳ ила беҳожат бўлган кучли қалб ила амалларга йўллаб қўйилади.\nБу масалалар бўйича бизнинг иккита китобимиз бор: бири «Риёзатун-нафс» китоби, иккинчиси, «Сийратул авлиё» китобидир. Ким бу масалалар бўйича илм талаб қилса, Аллоҳ таолонинг изни ила улардан жавоб топади.\nМуаллиф: Абу Абдуллоҳ Муҳаммад Ҳаким Термизий\nНоми: «Сарахс аҳли сўраган масалалар. Касбнинг баёни»\nСана: 2019 йил (2017)\nҲажми: 160 бет\nЎзбекистон Республикаси Вазирлар Маҳкамаси ҳузуридаги Дин ишлари бўйича қўмитанинг 4719-рақамли хулосаси асосида тайёрланди.\nҲаким Термизий раҳматуллоҳи алайҳнинг таржимаи ҳоллари\nУламолар Ҳаким Термизий ҳақида\nҲаким Термизийнинг илмий мероси\nТаржима қилинган нусха ҳақида\nСарахс аҳли сўраган масалалар\nҲаким Термизий ва касб масаласи\nРизқ талаб қилишга чақирилган биринчи киши\nХотиннинг нафақаси эрга вожиблиги\nКим Роббига итоатлироқ бўлса, ризқи осонроқ бўлади\nКимларнинг ризқи таъминотсиз келади?\nУлар тирикчилик учун меҳнат қилишган\nОсонлик ва қийинликнинг маъноси\nРизқ талаб қилиш одамлар учун раҳматдир\nРасуллар алайҳиссаломлар ризқ\nталаб қилишда ўрнакдирлар\nТаомнинг яхшиси ва Аллоҳга маҳбуби\nАмалга ва касб қилишга ундаш\nАзалда тақдир қилинган бўлса-да,\nризқларни сабабларга боғлаш\nРизқ талаб қилишни тарк этишга ҳужжат йўқ\nИшончсизлик ила ўтирганлар ва ўтирғизилганлар орасидаги фарқ\nМақтовли сифатларни ҳосил қилишда ҳалол касбнинг ўрни\nЗамон ва касбларнинг бузуқлигини баҳона қилиш\nБошловчиларнинг ризқ талабидаги ўрни\nСиддиқларнинг ризқ талабидаги ўрни\nЗоҳидларнинг ризқ талабидаги ўрни\nЗоҳидлар ва сиддиқларнинг мисоли\nРасулуллоҳ соллаллоҳу алайҳи васалламнинг ризқлари\nНима учун Аллоҳ ризқнинг кафолати учун қасам ичган?\nСотилган сони: 279\nКўрилган сони: 38698\nsarahs ahli, сараҳс аҳли\n«Оқиллар ва алданганлар»\n«Оқиллар ва алданганлар» Буюк тасаввуф намояндаси Ҳаким Термизийнинг ушбу китоби сулук, яъни тасаввуфга оид бўлиб, муаллиф унда оқиллар – йўли, ахлоқ..\n«Қайтарилган амаллар» (Ал-манҳийёт»)\n«Қайтарилган амаллар» (Ал-манҳийёт») Қўлингиздаги асар «Қайтарилган амаллар» (Ал-манҳийёт) деб номланган бўлиб, унда мусулм..\n«Яширин масалалари» (Ал-масоил ал-макнуна)\n«Яширин масалалари» (Ал-масоил ал-макнуна) Қўлингиздаги асар «Қайтарилган амаллар» (Ал-манҳийёт) деб номланган бўлиб, унда му..\n«Афоризмы» Ушбу китобда Алишер Навоининг ҳикматли сўзлари ўзбек, инглиз, немис ва француз тилларида мутолаа қилишингиз ва сўз бойлигингизни оширишинг..\n«Ҳасад ва Ҳавас»\n«Ҳасад ва Ҳавас» Ушбу китобда инсоният яратилганидан буён ҳаётига таҳдид солиб келаётган ҳасад ва унинг сабаб оқибатлари ҳақида сўз юритилади. Дин..


Иттифоқчи қўшинлар умидлари пучга чиқдими?\nРасмийлар баёнотларини эшитган ҳар бир америкалик ва британиялик аскар Ироқ халқини диктаторлик режимидан озод этиш учун кураш олиб бораётганига ишонган эди. 10 кун ўтар-ўтмай, иттифоқчи қўшинлар ироқликлар, хусусан мамлакат жануби-шарқида яшовчи шиалар нафақат АҚШ ва Британия аскарларини ҳалоскор, деб ҳисобламаётганлари, балки Саддам Ҳусайн режимини ҳимоя қилиш учун иттифоқчи қўшинларга қарши чиқаётганларини кўрдилар.\n“Файненшл Таймс” газетаси иттифоқчи қўшинлар аскарлари Басра яқинида маҳаллий аҳоли томонидан нафрат билан кутиб олинганларини ёзди. Насирия учун жангларда асирга тушмоқчи бўлгандек, оқ байроқ кўтарган ироқликлар аслида пистирма уюштирганлари ва бир мақсад – ғалабага эришиш учун уруш қонун-қоидаларини бузишга ҳам тайёр эканликлари ҳақда мақолалар пайдо бўлди.\n“Ироқликлар бизни ҳалоскорлар сифатида қаршилайдилар”, деган умидлари пучга чиққан иттифоқчи қўшинлар аскарлари сафдошларининг қанчалари шу вақтгача нобуд бўлганини ўз кўзлари билан кўришмоқда. Ҳарбий форма эмас, оддий кийим кийган ироқликлар аслида ўзини портлатишга тайёр бўлган фидоийлар эканларини англаб етиш америкалик ва британиялик аскар учун қийин бўлса керак.\nҲарбийларнинг жисмоний ва руҳий аҳволи уруш қандай кечишига жуда жиддий таъсир қилиши мумкинлигини яхши тушунган генераллар аскарлар руҳиятини кўтаришга уриниб, турли баёнотлар қилмоқдалар. Бироқ, ушбу баёнотларни кузатсан киши улар бир-бирига зид экани ва аскарлар руҳиятини кўтариш эмас, балки аксинча, тушириб юборишга қодирлигини пайқаши мумкин. Мана, мисол учун, Пентагон раҳбари Доналд Рамсфелднинг 30 март куни қилган баёнотини олайлик. Рамсфелд уруш режаси тўғри ва яхшилигини қайта-қайта таъкидлайди:\n“Режа жуда яхши, мукаммал режа. Унга амал қилсак, биз ғалабага эришамиз. Агар мен “бу режани ўзим ишлаб чиққанман”, дея олганимда, бундан ҳурсанд бўлган бўлардим. Аммо аслида ушбу режа генерал Томми Франкс томонидан ишлаб чиқилган. Дунёнинг турли қисмларидаги қўмондонларимиз ҳамда Миллий Хавфсизлик кенгаши режани ўрганиб чиққанлар. Бу бизнинг мамлакатимиз режаси. У жуда яхши режа ва у самара беряпти”.\nКузатувчиларга кўра, АҚШ Мудофаа котибининг ҳарбий режани мақташи ҳудди бунга журналистлар ва жанг майдонларидаги аскарларни эмас, балки, биринчи навбатда, ўзини ишонтирмоқчи бўлаётганидек туюлади.\n30 март куни Қатарда журналистлар саволларига жавоб берар экан, АҚШ Ҳарбий кучлари қўмондони генерал Томми Фрэнкс жанглар вақтинча тўхтатилгани ҳақдаги хабарларни инкор этди ва урушда сезиларли силжиш кузатилаётганини таъкидлади:\n“Кўп сонли ва кучли пиёда қўшинлари Бағдоддан 60 миля нарида жойлашган кўплаб объектларга ҳужум қилдилар. Шу дамларда ҳужум давом этмоқда. Саддам Ҳусайн режими қийин аҳволда ва ироқликлар буни яхши биладилар”.\nАйни вақтда Рамсфелд ҳам, Фрэнкс ҳам уруш қанча давом этишини билмасликларини айтдилар. Журналистларнинг “Саддам Ҳусайн ҳамон тирикми?”, деган саволлари ҳам жавобсиз қолди.\nАҚШ генераллари аскарлар руҳини мана шу йўл билан кўтаришга ҳаракат қилар эканлар, ироқликлар ва иттифоқчи қўшинлар ўртасидаги жанглар давом этмоқда. Ҳар иккала тараф орасида қурбонлар кўп, дейилмоқда.\nИттифоқчи қўшинлар аскарларининг аксарияти ироқликлар олиб бораётган партизанлар урушида, яъни пистирмаларга дуч келиб, нобуд бўлдилар. Иттифоқчи қўшинлар Бағдодга яқинлашганлари сари, партизанлик ҳаракатлари авж олиши турган гап, деб тахмин қилишмоқда кузатувчилар. Бу эса уруш ҳали узоқ давом этиши мумкинлигидан дарак бермоқда.\nВетнам уруши ҳам партизанлар уруши бўлган. Ветнамлик аскарлар оддий кийим, ҳатто аёллар кўйлакларини кийиб, америкалик қўшинларга қарши курашганлар. Таслим бўлган ветнамликлар аксарият ҳолларда ўз ҳукуматига қарши курашиш эмас, балки оила аъзоларини қутқариш учун бундай қилганлар. Ватанларини душмандан қутқариш эса – уларнинг асосий мақсади ва ҳаёт мазмунига айланган эди. Шу сабабдан АҚШ Ветнам уруши давомида биринчи ва ҳатто иккинчи Жаҳон урушларига қараганда каттароқ талофат кўрган. Ветнам халқи учун америкаликлар босқинчилар бўлганлар. Ироқликлар ҳам АҚШ ва Британияни айнан босқинчилар сифатида қаршиламоқдалар.


Украина Ўзбекистонда ишлаб чиқарилган автомобилларга нисбатан текширувни тўхтатди – Газета.uz\nФото: Темур Мамадаминов / ЎзА.\nУкраина Ўзбекистонда ишлаб чиқарилган автомобилларга нисбатан текширувни тўхтатди\nЎзбекистонда автоишлаб чиқарувчиларга имтиёзлар бекор қилингани сабабли Украина ўзбек автомобилларига нисбатан судсидияга қарши текширувни тўхтатди.\n3 декабр 2018, 21:10 Иқтисодиёт\nЎзбекистонда ишлаб чиқарилган енгил автомобиллар импортига нисбатан субсидияга қарши текширувлар тўхтатилди, дея хабар беради Украина Иқтисодий ривожланиш вазирлиги матбуот хизмати. Қарор 3 декабрь куни мамлакатнинг Халқаро савдо бўйича идоралараро комиссияси йиғилишида қабул қилинди.\nЭслатиб ўтамиз, октябр ойининг бошида «Укравтопром» Украина автомобиль ишлаб чиқарувчилари уюшмасининг шикояти асосида идоралараро комиссия Ўзбекистон автомобиллари импортига нисбатан субсидияга қарши текширувни бошлаган эди. Унда ўзбек ишлаб чиқарувчиси Ўзбекистон ҳукуматидан субсидиялар олиши мумкинлиги, бу эса Украина автомобиль ишлаб чиқарувчилари учун тенг шарт-шароитлар яратмаслигига олиб келаётгани қайд этилган эди.\nМамлакатнинг иқтисодий регулятори баёнотига кўра, тергов давомида Ўзбекистоннинг Украинадаги элчихонаси расмий баёнотлар берган.\nЎзбекистон президентининг 2008 йил 21 августдаги «Чет эл инвестициялари иштирокида корхонани ташкил этиш тўғрисида"ги фармонига мувофиқ, ўзбек ишлаб чиқарувчиларига 2017 йил охиригача имтиёзлар берилган. 2018 йилдан буён улар кучга эга эмас, дейилади хабарда.\nЎзбекистон ташқи савдо вазирлиги ҳам Украина томонига Украинадаги ўзбек автомобилларининг асосий улушини Украинада ишлаб чиқарилмайдиган «А» синфидаги автомашиналари ташкил этишини маълум қилган эди.\nУкраина Давлат статистика қўмитаси маълумотларига кўра, 2017 йилда мамлакатга 13940 та янги машина импорт қилинган бўлиб, улардан 2823 таси Ўзбекистондан. Бироқ 2018 йил январь-август ойларида Украина ҳудудига 7808 та машина импорт қилинган ва улардан фақат 702 таси Ўзбекистонда ишлаб чиқарилган.\nШундай қилиб, Иқтисодий тараққиёт вазирлигининг қайд этишича, 2018 йилда 2017 йилга нисбатан Ўзбекистон автомобилларининг умумий импортдаги улуши 20,3 фоиздан 9 фоизгача камайди, 2018 йилнинг сўнгги ойларида Ўзбекистондан импорт деярли йўқ.\nХалқаро савдо бўйича идоралараро комиссия компенсация чораларини қўллаш зарур эмаслигини аниқлади ва Ўзбекистонда ишлаб чиқарилган енгил автомобиллар импортига нисбатан субсидияга қарши текширувларни тўхтатиш тўғрисида қарор қабул қилди.\nАввалроқ Ўзбекистон Украинада ишлаб чиқарилган товарларни божхона расмийлаштирувидан ўтказишни тўхтатгани тўғрисида ёзган эдик. Жумладан, элчи Юрий Савченко украин фармацевтика ишлаб чиқарувчиларига таяниб, Ўзбекистон дори воситаларини божхона расмийлаштирувидан ўтказишни тўхтатганини маълум қилди.\nБундан ташқари, 1 декабрда Украина Шакар ишлаб чиқарувчилари миллий ассоциацияси («Укрцукор») ҳам Ўзбекистонга етиб бораётган шакар ва бошқа маҳсулотлар ҳам тушириб олинмаётгани ва божхона расмийлаштирувидан ўтказилмаётганини маълум қилди.


Зуҳо намози ва уни ўқиш тартиби – .:: Xadicha.uz\n– Бу намознинг вақти қуёш бир найза бўйи кўтарилганда, яъни қуёш чиққандан тахминан 20 дақиқа кейин бошланади.\n– Охирги вақти эса кун тиккага келган вақтдан бир соат аввалги вақтгача ҳисобланади. Ушбу икки вақт оралиғида Зуҳо намозини адо этиш мумкин.\nАбу Зар розияллоҳу анҳудан ривоят қилинади: “Расулуллоҳ саллоллоҳу алайҳи васаллам: “Сизларнинг ҳар бир аъзоингизга садақа вожибдир. Ҳар бир тасбиҳингиз – садақа, ҳар бир ҳамд айтишингиз – садақа, ҳар бир таҳлилингиз (“Ла илаҳа иллаллоҳ”, дейишингиз) – садақа, ҳар бир такбирингиз – садақа, яхшиликка буюришингиз – садақа, ёмонликдан қайтаришингиз – садақа. Энди буларнинг ҳаммаси учун икки ракат зуҳо намозини ўқишингиз кифоядир”, – дедилар (Имом Муслим ривоятлари)\n– Намозни бошлашдан аввал қуйидагича ният қилинади: “Тўрт ракат зуҳо намозини холис Аллоҳ учун ўқишни ният қилдим”.\n– Кейин икки қўлни қулоқнинг юмшоқ жойига олиб бориб, “Аллоҳу акбар” деб намозга кирилади.\n– Қўллар боғлангандан кейин қуйидаги “Сано” дуосини ўқийди: “Субҳаанакаллоҳумма вабиҳамдика ватабааро касмука ватаъаалаа жаддука валаа илааҳа ғойрук”.\n– Сўнг “Аъузу” ва “Бисмиллаҳ”ни айтиб, “Фотиҳа” сурасини ўқийди.\n– Кейин “омийн” дейди.\n– Сўнгра ўзи яхши билган бир сурани зам сура сифатида ўқийди.\n– Кейин “Аллоҳу акбар” деб, руку қилади.\n– Рукуда уч марта “Субҳаана роббиял ъазим”, дейилади.\n– Сўнгра “Самиъаллоҳу лиман ҳамидаҳ”, деб бошини рукудан кўтариб, яна тик турилади.\n– Кейин “Роббанаа лакал ҳамд”, деб бироз тик туради\n– Кейин “Аллоҳу акбар” деб саждага боради. Саждада уч марта “Субҳана роббиял аълаа”, дейди.\n– Саждадан “Аллоҳу акбар” деб қайтиб, хотиржам ҳолатда, қўлларини сонини устига қўйиб ўтиради\n– Кейин яна “Аллоҳу акбар” деб яна бир марта сажда қилади. Унда ҳам уч марта “Субҳана роббиял аълаа”ни айтади.\n– Иккинчи ракат ҳам биринчиси каби бўлади. Фақатгина иккинчи ракатда “Сано” ўқилмайди, “Аъузу” айтилмайди.\n– Намозхон иккинчи ракатда икки марта сажда қилиб бўлгандан кейин ўтиради ва “Аттаҳийят” дуосини ўқийди.\n– Кейин “Аллоҳу акбар” деб учинчи ракатга туради.\n– Тўртинчи ракатнинг икки саждасини бажаргандан кейин ўтиради ва “Аттаҳийят” дуосини ўқийди.\n– Кейин “Аллоҳумма соли ъало…” ва “Аллоҳумма борик ъало…” салавотларини ўқийди.\n– Мазкур икки салавотдан кейин “Аллоҳумма мағфирли…” ёки “Роббанаа аатинаа фид дуня…” дуоларидан бирини ўқийди.\n– Кейин аввал ўнг елкасига қараб, “Ассаламу алайкум ва роҳматуллоҳ” деб салом беради.\n– Кейин чап елкасига қараб “Ассаламу алайкум ва роҳматуллоҳ”, деб салом беради.


Триатлончиларимиз Виктор Земцев билан навбатдаги онлайн машғулотни ўтказишди – O'zbekiston Milliy paralimpiya qo'mitasi\nТриатлончиларимиз Виктор Земцев билан навбатдаги онлайн машғулотни ўтказишди\nОлимпия спорт турлари бўйича терма жамоамиз вакилларининг онлайн машғулотлари давом этади. Бугун триатлон бўйича Ўзбекистон терма жамоасининг онлайн машғулоти бўлиб ўтди. Машғулотни терма жамоа бош мураббийи Виктор Земцев олиб борди. Таъкидлаш жоиз, машқлар бошланишидан аввал украиналик мутахассис ва МОҚ президенти Рустам Шоабдураҳмонов ўртасида қисқа мулоқот бўлиб ўтди. Даставвал, Виктор Земцев жамоа вакиллари билан қандай ишлаётгани ҳақида айтиб берди.\n“Триатлоннинг 3 йўналишидан бири ҳисобланадиган сузиш борасида машғулотлардаги камчилик кўриниб турибди. Сув ҳавзасида шуғуллана олмаётганимиз панд бермоқда. Лекин бунга кўниш керак. Боиси бутун дунё бир хил вазиятда. Шундай ҳолатда илмий-методик услублардан фойдаланган ҳолда назарий машқлардан фойдаланмоқдамиз”, – деди Виктор Земцев.\nЎз навбатида МОҚ раҳбари ушбу спорт турини юртимизда янада ривожлантириш борасида ўз таклифларини билдириб ўтди.\n“Авваламбор, Сизга шундай шароитда ҳам машғулотларни давом эттираётганингиз учун ташаккур. Дарҳақиқат, Сизда ушбу соҳа бўйича улкан тажриба бор. Бизга йўналиш берсангиз, Қўмита қошидаги инновацион марказимиз мамлакатимиздаги олимларни йиғишга қодир. Россия МОҚ билан ҳамкорлигимиз бор. Улар бу йўналишни ривожлантиришимизда ёрдам беришига ишонаман. Бу билан мамлакатимизда триатлонни ривожлантириш бўйича улкан қадам қўйган бўлардик”, – деди Рустам Шоабдураҳмонов.\nШундан сўнг Виктор Земцев ўз дастури бўйича терма жамоалар билан машғулотларни олиб борди. Спортчилар уй шароитида бўлгани боис асосий машқлар назарий услубда ташкил этилди.\nХорижлик мутахассис иштирокида енгил атлетика мураббийлари учун мастер-класс\nПара академик эшкак эшувчиларимиз онлайн машғулот ўтказишди


Фермерни ишига аралашмаган ким қолди? — Ўзбекистонда ва дунёда рўй бераётган энг сўнгги янгиликлар ва хабарлар, жамият, иқтисодиёт, маданият, спорт, технологияларга оид қизиқарли мақолалар.\nHome/Madaniyat/Фермерни ишига аралашмаган ким қолди?\nФермерни ишига аралашмаган ким қолди?\nnornews3 недели ago\nЎзбекистонда фермер хўжаликларининг ривожланишига асосий тўсиқ давлат органлари ва маҳаллий ҳокимликларнинг фермер ишига аралашавериши билан боғлиқ.\nФермерлар учун зараркунандалар қаторига Қишлоқ хўжалиги вазирлиги ва ҳокимликларни киритиш мумкин, деб ҳисоблайман. Қонунга кўра нодавлат бўлган Фермерлар кенгаши эса ҳокимликларнинг «норасмий бўлими»га айланиб қолган. Мантиқсиз мажбурий аъзолик ҳақида эса гапиришга юз йўқ.\nКамига сўнги йилларда қишлоқ хўжалигининг «қ»сини ҳам тушунмайдиган ҳуқуқни мухофаза қилиш идоралари ҳам сектор, деган бахона билан фермерлар ишига аралашиши қишлоқ хўжалиги соҳасида қонун ва илмнинг батамом ишламаслигига олиб келмоқда.\nМасалан, Қизириқда фермерлардан ерларининг мажбуран тортиб олингани, Қуйи Чирчиқда ёш фермер тортиб олинган ерини Олий судда ютиб, қайтариб олмоқчи бўлганида ўша «зараркунанда»лар суд қарорини тан олмагани, «Нурли диёр агро» деган кластернинг янгийўллик фермерларни ерини олиб, норозилигига қарамай турли йўллар билан режадан ортиқ ғалласини ҳам мажбуран олиб қўйгани (https://t.me/deputat_kusherbayev/1990), ҳар йили оптималлаштириш, важи билан ерни олиб янгисига бериш «ўйини» мисолида Ўзбекистонда қишлоқ хўжалиги соҳасидаги қонунлар деярли ишламаётганини кўриш мумкин. Бунда «мафия»лар ҳукмрон.\nХусусан, «Фермер хўжалиги тўғрисида»ги қонуннинг 22-моддасида «фермер хўжаликларининг хўжалик фаолиятига давлат органлари ҳамда бошқа органлар ва ташкилотлар, шунингдек уларнинг мансабдор шахслари аралашувига йўл қўйилмайди» дейилган.\nЛекин бирорта қонун ҳужжатида ҳоким фермерга зўрлик қилиб шартнома туздирсин, ерини кластерга олиб берсин, ғалласини кластерга ўтказсин, ерни топширишга мажбурлаб ариза ёздирсин, фермер фойдасига чиққан суд қарорларини бажармасин, дейилмаган.\nАммо амалда бу ишлар аксар ҳокимларга одатий бўлиб қолди. Улар фермерларга нисбатан ҳаддиларидан ошишмоқда.\nШу боис, келгусида ерга инвестиция киритилиши, қишлоқ хўжалиги ривожланиши, Президентимиз Шавкат Мирзиёев айтганидек, одамлар рози бўлишини истасак аввало қишлоқ хўжалиги соҳасида ҳам қонун устуворлигини таъминлаш, биринчи навбатда фермерларнинг ҳуқуқларини ҳимоя қилиш, ҳоким ва бошқаларнинг фермер ишига аралашувини бутунлай тўхтатиш ва бунинг учун алоҳида жиноий жавобгарлик белгилаш, фермерларга ёрдам бермайдиган Қишлоқ хўжалиги вазирлиги ишини оптималлаштириш ёки бутунлай тугатиш зарур бўлади.\nМаҳалладан қўлингни торт жаноб блоггер


Фирма ишчисидан президентликкача. ЎФФнинг янги президенти ҳақида\n11:06 / 14.09.2017\n12 сентябр куни Ўзбекистон Футбол Федерациясида ўтказилган ҳисобот сайлов конференциясида ташкилотга янги раҳбар сайланди. Унга кўра, Умид Аҳмаджонов ЎФФнинг янги президентига айланди. Федерация матбуот хизмати янги президентининг таржимаи ҳолини тақдим этди.\n#Аҳмаджанов Умид Маҳамаджонович\nЖимжитлик: «Пахтакор»нинг чемпионлиги ҳаққониймиди?\n19:10 / 24.01.2018\nУмид Аҳмаджонов ЎФФ президентлигидан кетиши кутилмоқда\n18:40 / 24.01.2018\n21:31 / 19.01.2018


БАХТЛИ ҲАЁТ КЕЛАЖАКДА ЭМАС, БУГУН БЎЛИШИ КЕРАК\nПрезидентимиз Шавкат Мирзиёевнинг Олий Мажлис Сенати ва Қонунчилик палатаси аъзоларига 2018 йилда амалга оширилган асосий ишлар якуни ва Ўзбекистон Республикасини 2019 йилда ижтимоий-иқтисодий ривожлантиришнинг энг устувор йўналишларига бағишланган Мурожаатномасини халқимиз катта қизиқиш ва ҳаяжон билан кутиб олди.\nМурожаатнома ўз мазмун ва моҳиятига кўра, Ўзбекистон халқининг ҳаётини бахтли қилишга қаратилган. Инсоннинг азалий орзуси бўлган бахтли ҳаёт келажакда эмас, бугун бўлиши керак деган янги фикр кенг жамоатчилик томонидан қўллаб-қувватланмоқда. Инсон бахти учун керак бўлган ижтимоий шароитлар мустақиллик, тинчлик ва адолат қарор топган муҳит ҳисобланади. Бугунги кунда Ўзбекистон халқининг ҳаётини бахтли қиладиган шароитлардан мустақиллик ва тинчлик таъминланган. Инсон ҳаёти бахтлилигининг энг муҳим шарти бўлган адолатли ижтимоий тартибни ўрнатишда мурожаатнома муҳим аҳамият касб этади.\nҲаракатлар стратегиясида белгилаб берилган устувор вазифаларни амалга ошириш учун энг аввало халқнинг дардини билиш ва мавжуд ижтимоий муаммоларни аниқлаб олиш керак бўлади. Шунинг учун ҳаракатлар стратегиясининг биринчи босқичи халқ билан мулоқот ва инсон манфаатлари йили деб номланди. Муаммолар аниқлаб олингандан сўнг ҳаракатлар стратегиясининг иккинчи босқичига Фаол тадбиркорлик, инновацион ғоялар ва технологияларни қўллаб-қувватлаш йили деб ном берилди. Бозор муносабатлари шароитида пул омили биринчи ўринга чиқиши ва ижтимоий иқтисодий ривожланиш инвестицияга боғлиқ бўлиши сабабли, ҳаракатлар стратегиясининг учинчи босқичи янги 2019 йил “Фаол инвестициялар ва ижтимоий ривожланиш йили” деб номланди. Ҳаракатлар стратегиясининг мантиқий кетма-кетликда бир бирига боғланган босқичлардаги вазифаларни самарали амалга оширилиши адолатли ижтимоий тартибни ўрнатилганлигига боғлиқ бўлади.\nАдолатли ижтимоий тартибнинг ўрнатилиши демократик сиёсий тартиботга ва фуқаролик жамиятининг кучлилигига боғлиқ. Шунинг учун мурожаатномада парламентнинг ролини кучайтиришга қаратилган таклифлар Самарқанд шаҳар аҳли томонидан жуда катта қизиқиш билан қабул қилинди. Зеро парламентнинг кучлилиги жамиятнинг кучлилиги эканлиги халқаро миқёсда эътироф этилган оддий ҳақиқат ҳисобланади.\nМурожаатноманинг мақсад ва вазифаларини амалга ошириш одамларнинг ҳаётга онгли муносабатда бўлишларига боғлиқ. Ҳаётга онгли муносабатда бўлиш деганда бефарқлик кайфиятни жиловлаб дахлдорлик ҳисси билан яшаш тушунилади. Ҳаётга онгли муносабатда бўлиш энг аввало демократлаштириш ва фуқаролик жамиятини кучли қилиш жараёнида иштирок этиш дегани. Шунинг учун Самарқанд шаҳар аҳолиси мурожаатнома талабига жавобан мамлакатимизда амалга оширилаётган кенг кўламли ислоҳотларда ва энг аввало демократлаштириш ва фуқаролик жамиятини кучли қилиш жараёнида фаол иштирок этишларини маълум қиладилар. Чунки мурожаатнома ўз мазмун ва моҳиятига кўра, халқимизнинг ҳаётини бахтли қилиш дастуридир.\nМурожаатнома мазмуни мамлакатимизда олиб борилаётган ислоҳотлар кўламининг янада кенгайишини, сиёсий, иқтисодий-ижтимоий, маданий ҳаётимизда, турмушимизнинг барча жабҳаларида катта ўзгаришлар рўй беришини англатиб турибди. Чунки давлатимиз раҳбари томонидан қўйилаётган вазифалар, берилаётган топшириқлар замирида мамлакатимиз қудратининг юксалиши, халқимиз фаровонлигининг оширилиши билан боғлиқ орзу умидларимиз мужассам.\nСамарқанд шаҳар ҳокими\nА.Б. 12.22 Сурати бор


Жамоат тартибини сақлаш бўйича мутахассислар хизматга шай\nТошкент вилоятида профилактика инспекторларининг 160 нафар жамоат тартибини сақлаш бўйича ёрдамчиси ишга қабул қилинди.\n“Ёш чегарачилар” мусобақасининг мамлакат босқичи баҳслари қизғин давом этмоқда\nТошкент вилояти Чирчиқ шаҳрида ўтказилаётган “Ёш чегарачилар” мусобақасининг мамлакат босқичи иккинчи куни доирасида ташкил этилган тадбирда давлат хавфсизлик хизмати Чегара қўшинлари раҳбарияти, Ўзбекистон ёшлар иттифоқи марказий кенгаши ҳамда давлат ва жамоат ташкилотлари вакиллари иштирок этмоқда.\nПиёдалар ўтиш жойларига янги кўринишдаги йўл белгилари ўрнатилмоқда\nПиёдалар иштирокидаги йўл-транспорт ҳодисаларининг олдини олиш ва ҳаракат хавфсизлигини таъминлаш мақсадида Тошкент вилояти ҳудудидаги йўлларга янги кўринишдаги йўл белгилари ўрнатилмоқда.\nСайёр қабулда фуқароларга уй берилди\nАнгрен ва Оҳангарон шаҳарларида Тошкент вилояти 4-сектори, вилоят давлат солиқ бошқармаси бошлиғи А.Қурбоновнинг навбатдаги сайёр қабули ўтказилди.\nХожикент тоғ ён бағирларида бизнес-тренинг ўтказилмоқда\nТошкент вилоятининг Бўстонлиқ туманида ўз бизнесини йўлга қўйиш истагидаги фаол ва интилувчан ёшлар учун бизнес-тренинг ташкил этилди.\nВелошоссе йўналишида қозоғистонлик пойгачи чемпион\nТошкент вилоятининг Белдерсой туманида давом этаётган велопойга мусобақаларининг шоссе йўналиши “Elite Man” туркуми ўз якунига етди. Маълумки, Осиё чемпионати доирасида ташкил этилган мазкур турнир Ўзбекистонда илк маротаба ўтказилмоқда.\nҚўшинлар жанговарлиги “Чирчиқ” полигонида синовдан ўтди\nАввал хабар берилганидек, 24-25 апрель кунлари Тошкент ҳарбий округи ҳудудида жойлашган ҳарбий қисм ва муассасалар юқори жанговар шайлик ҳолатига келтирилган эди.\nАҳолига қулай ва сифатли транспорт хизмат кўрсатишни таъминлаш бизнинг асосий мақсадимиз.\nЎзбекистон Республикаси Транспорт вазирлиги Тошкент вилояти бошқармаси сайи ҳаракатлари билан Бекобод шаҳридаги “Сифат дармон ситора транс” МЧЖ томонидан ВХ-638-сонли “Бекобод-Ғалаба” шаҳар атрофи йўналишли такси йўналишида йўловчиларга транспорт хизматини кўрсатиш йўлга қўйилди.\nСаҳифалар: Орқага 1 ... 242 243 244 245 246 ... 486 Олдинга Барчаси


Нега? Нега-а-а?! — Teletype\n…Ўшанда Ҳамидулла ҳеч нимани ўйламади. Ўйлаб нима қилади? Шу падарингга қусур икки йилни омон-эсон ўтказса, уйига, хотинининг, иккита норасида қизалоғининг олдига борса, ўғлини кўрса бас. Машина деган палакатнинг рулини ушлаган номард! Дуч келган юмушни қилаверади. Зўр келса, Эски шаҳардаги мардикор бозорига бориб, ғишт қуяди, ҳаммолчилик қилади. Аммо лекин болаларини бировга зор қилиб қўймайди. Қаранг, бир нарса етти ухлаб тушига кирмабди. Ой ўтади, йил ўтади, пайти келиб сенинг ўғлинг ҳам Афғонистонга боради, интернационал бурчини бажаради…\nҲамидулла отасининг чўлтоқ оёғини кўп кўрган. Чап оёғини… Тиззадан юқориси сақланиб қолган оёқ аллақандай ингичка тортиб кетган. Учи тўмтоқ, кўкимтир қизғиш рангда. Шимининг почасини қайириб, оқариб кетган эски қайишига қистириб олади-да, ҳаккалаб бориб деворга тираб қўйилган қўлтиқтаёғига ёпишади. «Резинкаси ейилиб кетибди, — дейди тўнғиллаб. — Бу онангни… аптекада топилса экан!» Ҳассасини дўқиллатиб, ҳовлига тушади. «Керак бўлса Москвагача бораман», — дейди аллакимга дағдаға қилиб. — Кўкча мозорида отам ётибди, онам ётибди! Ота-бувамдан қолган уйни бузадиганнинг боши ўнта. Ана, қўлидан келса ремонт қиб берсин! Ўлигим шу ердан чиқади. — Иккала ҳассатаёғини ерга баравар уради — шу ердан! Исполкомдаги жипириққа гапирсам, безраяди. «Майли, бузадиган ердан жой олинг, уч йилдан кейин шу маҳалладан дом берамиз», дейди. Уч йилгача онангни чорбоғида тураманми? «Бўлмаса, Қурбақаободдан участка олинг»миш. Қурбақаободи ернинг киндигида бўлса, тилладан тоғим борми, бир четидан ушатиб иморат қурадиган. Йўқ, Москвага бораман. Учинчи Украина фронтининг жангчиси, Ватан учун қон тўккан «Шуҳрат» ордени кавалери хор бўлди, дейман. Уйим босиб тушгани йўқ, ремонтиям бошида қолсин, бузмасин, дейман. Домини пишириб есин, дейман».\n«Амаки-я! Ўзининг юзи тегирмончининг маҳсисига ўхшайди-ку, амаки дейди. Упаниям беармон чаплабдими? Қариликни бўйнига олса ўлади бу хотинлар! Минг сўмлик пальто кийиб, гул кўтариб юргандан кўра икки сўмнинг баҳридан ўтсанг, жониқиб кутаётганингнинг олдига ўн минутда борасан. Ана, кўча тўла кооператив такси».\n— Кечирасиз, синглим, ўтиб кетсам… Раҳмат… «Вой-бу-у! Атирга чўмилганми бу хотин, нима бало, димоғни ёради-я! Бола-чақадан вақт орттириб пардоз кўнглига сиққани… Э, бизни хотинларни бошидан сув ўгириб ичсанг арзийди. Уйим-жойим дейди, бола-чақам дейди… Худодан ҳам ўргилдим, яхши кўрган бандасидан дардини аямас экан-да! Бугун тағин нолиди: нафасим қисяпти, адаси, ёмғир ёғади шекилли. Ёққани яхши бўлди, шояд нафаси қисгани ўтиб кетса. Шошма, тағин нима деди? «Раҳматингиз тушимга кирибди, оёғим совқотиб кетяпти, адамга айтинг, менга этик олиб берсинлар, деяпти. Боламнинг жони соғмикан?» Хотин кишининг туши тескари бўлади. «Анави ёқда» юрганида «тушимда ўлиб қопсиз, ўзингизни эҳтиёт қилинг», деб саккиз марта хат ёзган. Раҳматиллага нима бўларди. Бақувват, эсли-ҳушли бола… Шунақа дейди-ку бу — Афғонистон…» Раҳматиллани аэропортда кузатаётганида қаттиқ тайинлаган. «Ўғлим, сен ақлли йигитсан, опангни ҳоли ўзингга маълум… Мабодо Афғонистонга тушиб қолсанг, хатни Термиздан деб ёзавер.\nВоеннийси ким бўлди? Ие, майор-ку! Савлатидан арава ҳуркади. Нима гуноҳи бор экан? Қизиқ, қучоқлашга бало борми?\n— Вақт зиқ! Бугун госпитал бўйича мен дежурман. …Ғиштин девор. Панжара дарвоза. Девор четидаги қўнғироқ. Муҳаммадминорга честь бериб, ғоз қотган сержант…\nҲамидулла халатни минг машаққат билан елкасига илди. Ёмғир ёғяпти. Сердарахт ҳовли. Дилни ғаш қилувчи пастак ғиштин бинолар… Минг лаънат, қарға мунча кўп! Мунча нолиш қилади, бу мараз маҳлуқлар!\nБаракка ўхшаш узун палата… Икки қатор темир каравотлар. Тўшаклар… Оқ чойшаблар… Кулранг адёллар. Бир-бирига ўхшаш қиёфалар… Ҳаммаси ёш, ҳаммаси рангпар… Дори иси… «Банниса» иси… Пастак деразадан тушаётган хира нур…\nНаҳот! Наҳот шу ўғли бўлса! Аэропортда хайрлашаётганида «мендан хавотир олманглар» деган, аввал онасини, кейин уни қучоқлаган, қучоқлаганида белини қисирлатиб юборган… Ҳар сафар «Термиздан соғинчли салом» деб хат бошлаган, «опамга айтинг, хавотир олмасинлар» деган, уч кун илгари «узоғи билан бир ойдан кейин бораман», деб хати келган… Қани, қани ўша ўғли? Ўн яшарлигида «онангни эҳтиёт қил» деганида йиғламай ерга қараб турган, хизматга кетиш олдида девдек йигит бўлиб етилган… Тамом бўпти-ку! Ранги докадек оппоқ… Соқол-мўйлови ўсган…\nУ жинни бўлиб қолганга ўхшарди. (Балки чиндан ҳам эсдан оғгандир.) Шитоб билан адёлни юлқиб четга улоқтирди.\n— Нега? Нега? Нега-а-а-а!!!


وَيَسۡ‍َٔلُونَكَ عَنِ ٱلرُّوحِۖ\n“Сиздан руҳ-жон ҳақида сўрайдилар”.\nИнсон моддадан ташкил топган тирик махлуқотлардан бири. Аллоҳ Субҳанаҳу ва Таоло инсонни лойдан яратди. У шундай дейди:\nإِذۡ قَالَ رَبُّكَ لِلۡمَلَٰٓئِكَةِ إِنِّي خَٰلِقُۢ بَشَرٗا مِّن طِينٖ ٧١ فَإِذَا سَوَّيۡتُهُۥ وَنَفَخۡتُ فِيهِ مِن رُّوحِي فَقَعُواْ لَهُۥ سَٰجِدِينَ\n“Эсланг, Парвардигорингиз фаришталарга деган эди: “Албатта Мен лойдан бир одам яратувчидирман”. Бас, қачон уни ростлаб, унга Ўз руҳимдан пуфлаб киргизганимдан сўнг унга сажда қилган ҳолларингизда йиқилинглар!”. (Сод: 71-71)\nОдамлар руҳ ҳақида сўрай бошладилар, Пайғамбар ﷺнинг ёнига савол сўраб келганларида Аллоҳ Субҳанаҳу ва Таолодан оят нозил бўлган эди:\nوَيَسۡ‍َٔلُونَكَ عَنِ ٱلرُّوحِۖ قُلِ ٱلرُّوحُ مِنۡ أَمۡرِ رَبِّي وَمَآ أُوتِيتُم مِّنَ ٱلۡعِلۡمِ إِلَّا قَلِيلٗا\n“(Эй, Муҳаммад), сиздан руҳ-жон ҳақида сўрайдилар. Айтинг: “Руҳ ёлғиз Парвардигорим биладиган ишлардандир”. Сизларга жуда оз илм берилгандир”. (Исро: 85)\nРуҳ – бу Аллоҳ Таолонинг буйруғи билан яратилган ҳаёт сиридир. Аллоҳ Таоло дейди:\nوَنَفَخۡتُ فِيهِ مِن رُّوحِي\n“… унга Ўз руҳимдан пуфлаб киргизганимда…”,\nЯъни, Унинг махлуқларининг руҳидан, Ўз Зотидан эмас, чунки Қуръони Каримда шундай дейди:\nقُلِ ٱلرُّوحُ مِنۡ أَمۡرِ رَبِّي\n“Айтинг: “Руҳ ёлғиз Парвардигорим биладиган ишлардандир”.”\nЯъни, Аллоҳ Таолонинг буйруғига кўра яратилди.\nИнсон руҳнинг воқеълигини англай олмайди, аммо унинг кўринишлари намоён бўлиши билан – бўйи, ҳаракати, кўпайиши унинг мавжуд эканлигидан далолат беради.\nИнсон ҳаракат қилар экан, ривожланар экан, кўпаяр экан, у тирик ҳисобланади, бу унда руҳ борлигини билдиради. Агар бу кўринишлар намоён бўлмаса, у ўлик ҳисобланади.\nАллоҳ Таоло Одам алайҳиссаломга руҳ киргизди, яъни яшашликка буйруқ берди. Ва бу руҳ Одам алайҳиссалом давридан то бугунги кунгача мавжуд бўлди ва яна ердаги ҳаёт мавжуд бўлгунга қадар руҳ ҳам мавжуд бўлади. Руҳ она қорнида ҳомила пайдо бўлиши билан урчийди ва янги вужуд мукаммал инсон даражасига еткунга қадар бирқанча жараёнлар натижасида ривожланади.\nيَٰٓأَيُّهَا ٱلنَّاسُ إِن كُنتُمۡ فِي رَيۡبٖ مِّنَ ٱلۡبَعۡثِ فَإِنَّا خَلَقۡنَٰكُم مِّن تُرَابٖ ثُمَّ مِن نُّطۡفَةٖ ثُمَّ مِنۡ عَلَقَةٖ ثُمَّ مِن مُّضۡغَةٖ مُّخَلَّقَةٖ وَغَيۡرِ مُخَلَّقَةٖ لِّنُبَيِّنَ لَكُمۡۚ وَنُقِرُّ فِي ٱلۡأَرۡحَامِ مَا نَشَآءُ إِلَىٰٓ أَجَلٖ مُّسَمّٗى ثُمَّ نُخۡرِجُكُمۡ طِفۡلٗا ثُمَّ لِتَبۡلُغُوٓاْ أَشُدَّكُمۡۖ\n“Эй, инсонлар! Агар қайта тирилишдан шубҳада бўлсангиз, бас, Биз сизларга баён қилишимиз учун сизларни тупроқдан, сўнгра нутфа-манийдан, сўнгра лахта қондан, сўнгра яралиб битган-битмаган бир парча гўштдан яратдик. Биз (сизларни) ўзимиз ҳоҳлаганимизча – муайян муддатгача (оналарингиз) қорнида қолдириб, сўнгра чақалоқ ҳолингизда (ёруғ оламга) чиқарурмиз, сўнгра вояга етгунларингизгача (ҳам Ўзимиз тарбия қилурмиз)”. (Ҳаж: 5)\nБу жараён Ийсо алйҳиссаломнинг яратилишидан бошқа барча инсонларда ҳис қилинади. Аллоҳ Таоло Ийсо а.с.га руҳ киргизди, ҳеч қандай уруғланиш жараёни бўлмади, руҳ бачадонда Аллоҳ Таолонинг буйруғига кўра пайдо бўлди. Ҳақ Таоло Қуръони Каримда шундай дейди:\n“Албатта, Аллоҳнинг ҳузурида Ийсонинг мисоли Одамнинг мисолига ўхшайди. Уни тупроқдан яратиб, сўнгра унга “Бўл!” деди, бас, бўлди”. (Оли Имрон: 59)\nЯъни, Аллоҳ Таоло Одам алайҳиссаломнинг руҳини қандай яратган бўлса, Ийсо алайҳиссаломни ҳам ҳеч нарсасиз яратди. Ва Аллоҳ Таоло Марям ҳақида шундай дейди:\n“Яна ўз номусини сақлаган аёлни (яъни Марямни эсланг). Бас, Биз Ўз тарафимиздан бўлган руҳдан унга пуфладик, (ва у Ийсога ҳомиладор бўлди) ва уни ҳамда ўғлини барча оламлар учун оят-ибрат қилдик”. (Анбиё: 91)\nЎзининг иффати ва бокиралигини сақлаган Марям, эркакларга яқинлашмади ва турмушга чиқмади, Ийсо алайҳиссаломнинг руҳи эр-хотин алоқаларидан эмас, балки Аллоҳ Таолонинг буйруғига кўра пайдо бўлди. Аллоҳ Таоло Одам алайҳиссаломни яратар экан, уни лойдан яратилган вужудига руҳ пуфлаганидек, Ийсо алайҳиссаломни ҳам ҳеч нарсадан бор қилди. Демак, руҳ ҳаётнинг сири, инсон танасини ташкил этувчи моддага Аллоҳдан буйруқ, токи бу моддада ривожланиш, ҳаракатланиш ва кўпайишга мойиллик бўлсин. Ва танадаги руҳни оларкан, танадаги бу мойилликни ҳам олган Ягона Зот Аллоҳдир.\nҒарбнинг, ундан ҳам олдинроқ юнонлар томонидан даъво қилинган “руҳ” тушунчасига келсак, у инсоннинг таркибий қисми, яъни уларнинг айтишича, инсон руҳ ва моддадан ташкил топган ва бу руҳ эса Худонинг бир қисми. Агар инсонда модда руҳдан ғолиб бўлса, унинг хулқи тубан бўлган ёмон одам, агар руҳ моддадан ғолиб бўлса – яхши одам бўлиб, у юксалади, “илоҳий камолотнинг хулқ-атвори”га ўхшай бошлайди. Улар ўйлаб топган руҳ аслида йўқ нарса ва у ҳаётнинг сири ҳам эмас. Чунки ҳис қилинадиган воқеълик шуни кўрсатяпти-ки, инсон фақат моддадан ташкил топган ва ҳаёт сири бўлган руҳ инсоннинг тубанлиги ёки юксак ривожланганлгига ҳеч қандай таъсир ўтказмайди.\nИнсоннинг руҳ ёрдамида юксалиши бу унинг таркибий қисми бўлмаган бутунлай бошқа ҳодисадир. Руҳ – бу сифат бўлиб, инсон уни ўзи ҳосил қилади. У инсоннинг ахлоқига ўз таъсирини ўтказади ва унинг ёрдамида инсон ўз ғаризалари ва узвий эҳтиёжларининг ҳирсидан юқорига кўтарила олади. Агар инсон ўз ишларини ташқи тизимга кўра тўғриламас экан, унда бу сифат пайдо бўлмайди. Ташқи тизим эса инсондан кучли қудрат соҳиби бўлган Аллоҳ Таолодан келади. Лекин инсон Аллоҳга иймон келтирмай туриб, У билан алоқани идрок қила олмай туриб ўз муаммоларини шариат асосида еча олмайди. Шундай қилиб, биз баҳс этаётган ва инсон унинг ёрдамида юксалаётган руҳ — бу ҳаёт сири эмас, балки Аллоҳ Таолога бўлган алоқани идрок этишдир. Бу Коинотнинг Яратувчиси Аллоҳ Таоло эканлигига иймон келтирмас экан, инсонда бундай сифат пайдо бўлмайди. Бу сифат Коинот, инсон ва ҳаётнинг Яратувчиси билан алоқасини идрок этган инсондагина пайдо бўлади. Агар инсон қайси бир махлуққа назар солмасин, масалан Ой ва бу Ой Яратувчиси билан боғлиқ эканлигини (яъни, бу Ойни Яратган Зот Аллоҳ Таоло) идрок қилса, бу идрок ўша инсоннинг руҳи бўлади. Лекин инсон идрок қилмаса ва бу идрокни инкор этса, унда руҳ бўлмайди.\nҒарб фалсафасида баҳс этилган руҳ инсоннинг таркибий қисми эмас, балки Аллоҳга бўлган алоқани идрок қилишдир. Аллоҳ Таоло билан бўлган алоқани идрок этган инсон Аллоҳ Таолонинг буйруқ ва қайтариқларига амал қилишни бошлайди. Инсон Шариатга амал қиляптими, демак-ки, унда руҳ бор. Идрок туфайли Аллоҳ Таолонинг буюклигини, қудратини, ҳамма нарсани билишлигини ҳис қилишлик руҳонийликдир, агар бу туйғу давомий бўлса, инсон иймоний муҳитда бўлади. Бу эса ўз навбатида инсонга Аллоҳ Таолонинг буйруқ ва қайтариқларига ҳузур ва хотиржамликлик билан амал қилишида ёрдам беради.\nРуҳий жиҳат нарсаларнинг Яратувчига махлуқ эканлигидир. Масалан, тоғлар, ҳайвонлар ёки инсонлардаги руҳий жиҳат уларнинг йўқдан бор бўлиши жиҳатидан Яратувчисига бўлган алоқасидир. Бу жиҳатни барча нарсаларни йўқдан бор қилган Яратувчига иймон келтирган инсонгина идрок қила олади.\nИслом инсонни нарсалар ва инсондаги руҳий жиҳатни идрок қилишга ундайди. Бу эса махлуқларнинг Аллоҳ Таоло билан алоқасини идрок этувчи руҳни мустаҳкамлаш учундир.\nأَفَلَا يَنظُرُونَ إِلَى ٱلۡإِبِلِ كَيۡفَ خُلِقَتۡ ١٧ وَإِلَى ٱلسَّمَآءِ كَيۡفَ رُفِعَتۡ ١٨ وَإِلَى ٱلۡجِبَالِ كَيۡفَ نُصِبَتۡ\n“Ахир улар туянинг қандай яратилганига, осмоннинг қандай кўтариб қўйилганига, тоғларнинг қандай тикланганига ва ернинг қандай ёйиб-текислаб қўйилганига боқмайдиларми?!” (Ғошия: 17-19)\nВа бу оятнинг ортиданоқ Аллоҳ Таоло дейди:\n“Бас, (эй, Муҳаммад) сиз панд-насиҳат қилинг! Зотан сиз фақат бир панд-насиҳат қилгувчидирсиз, холос”. (Ғошия: 21)\nПайғамбар ﷺ Аллоҳ ва маҳлуқлари ўртасидаги алоқани эслашликни талаб қилди. Бу иймонлиларнинг руҳини мустаҳкамлаш учун эди.\n“Албатта, осмонлару ернинг яратилишида ва кеча-кундузнинг алмашинишида ақл эгалари учун оят-аломатлар бордир”. (Оли Имрон: 190)\nЯъни, Аллоҳ Таоло билан бу алоқани идрок қилганлар учун далилдир. Аллоҳ Таоло маккий сураларни юксак руҳий жиҳатни намоён этувчи махлуқларни эслатиш билан бошлади.\nАллоҳ Таоло дейди:\nوَٱلشَّمۡسِ وَضُحَىٰهَا ١ وَٱلۡقَمَرِ إِذَا تَلَىٰهَا ٢ وَٱلنَّهَارِ إِذَا جَلَّىٰهَا ٣ وَٱلَّيۡلِ إِذَا يَغۡشَىٰهَا ٤ وَٱلسَّمَآءِ وَمَا بَنَىٰهَا ٥ وَٱلۡأَرۡضِ وَمَا طَحَىٰهَا\n“Қуёш ва унинг ёғдусига қасам. Унинг ортидан келган Ойга қасам. У (қуёшни оламга) ошкор қилган кундузга қасам. У (қуёшни ўз зулмати билан) ўраб яширган кечага қасам. Осмонга ва уни бино қилган Зотга қасам. Ерга ва уни ёйиб текис қилиб қўйган Зотга қасам”. (Шамс: 1-6)\nВа яна шундай дейди:\nٱقۡرَأۡ بِٱسۡمِ رَبِّكَ ٱلَّذِي خَلَقَ ١ خَلَقَ ٱلۡإِنسَٰنَ مِنۡ عَلَقٍ\n“Яратган Роббинг номи билан ўқи. У инсонни лахта қондан яратган Зотдир”. (Алақ: 1-2)\nИслом мусулмондан моддани руҳ билан қориштиришни талаб қилди. Яъни, инсондан Аллоҳнинг буйруқларини бажаришликни ва қайтариқларидан тийилишликни талаб қилди. Аллоҳ Таоло дейди:\n“(Эй, инсонлар), сизларга Парвардигорингиздан нозил қилинган нарсага (Китобга) эргашингиз, ундан ўзга “дўстларга” эргашмангиз! Ккамдан кам панд-насиҳат олурсизлар”. (Аъроф: 3)\nوَأَنَّ هَٰذَا صِرَٰطِي مُسۡتَقِيمٗا فَٱتَّبِعُوهُۖ وَلَا تَتَّبِعُواْ ٱلسُّبُلَ فَتَفَرَّقَ بِكُمۡ عَن سَبِيلِهِ\n“Албатта, мана шу Менинг тўғри йўлимдир. Бас, шу йўлга эргашинглар! (Бошқа йўлларга эргашмангиз-ки, улар сизларни Унинг йўлидан узиб қўяр)…”. (Анъом: 153)\nВа яна дейди:\n“Аллоҳ ва Унинг Пайғамбари бир ишни ҳукм қилган-буюрган вақтида бирон мўъмин ва мўъмина учун ўз ишларини ихтиёр қилиши жоиз эмасдир. Ким Аллоҳ ва Унинг Пайғамбарига осий бўлса, бас, у очиқ йўлдан озиш билан йўлдан озибди”. (Азҳоб: 36)\nАллоҳ Таоло инсонга амаллар ва нарсаларга оид барча қонунларни тушунтирди.\n“Ва ҳолбуки, Аллоҳ баъйни ҳалол, судхўрликни ҳаром қилган”. (Бақара: 175)\n“… ва пок нарсаларни улар учун ҳалол қилиб, нопок нарсаларни уларга ҳаром қилади…”. (Аъроф: 157)\nИнсоннинг амали мана шу қонунлар асосида бажарилишлиги руҳнинг модда билан қоришилганлигидир, чунки инсон бирон амални содир этишда мана шу қонунларга асосланган пайтда ўзининг Аллоҳ Таоло билан алоқасини идрок қилади.\nИсломий тушунчалар Исломий тушунчалар\nTagsжонИнсон руҳиИсломий тушунчалармахлуқруҳ\nСаудиянинг Америкага бўлган малайлиги ва қуллиги валиаҳд назарида:\nИсломий армиялардаги «Аллоҳга қасамки, биз тирик эканмиз, мусулмонлар болалари қўрқитилмайди», деган шижоатли кишилар қани?!


Бундай тузумни ўзи қурди, қуласа ҳам ўзининг бошига қулайди « Ўзбекистон Халқ Ҳаракати\n06 August 2016 - 6:00\nТўртинчи тахминий савол. Нимага нуқул президент? ҳамма майда-чуйда камчиликка ҳам битта президент айблими? бошқа бошлиқлар оппоқми?\nЖавоб. Бу айтилган камчилик ва қинғирликларда бошқа бошлиқларнинг ҳам ҳиссаси бор, албатта. Бунга шубҳа йўқ. Ҳатто айримлари президентнинг обрўйини тўкиш учун балки орқадан атай қилинаётгандир – бу эҳтимолни ҳам назардан қочирмаслик керак. Яъни, айрим салбий ишлар тўлиғича бошқа бошлиқларнинг айби бўлиши мумкин.\nЛекин улар ким? Қани улар? Мамлакат ички-ташқи сиёсатида ўзининг мустақил қиёфаси борми уларнинг? Ким нима иш қилаётганини, ким қайси иш учун жавоб беришини Ўзбекистонда ким билади?\nТелевизорда, масалан, Бош вазирни ҳеч кўряпмизми, радиода унинг овозини эшитяпмизми? Кунда тугул, ҳафтада тугул, ҳеч бўлмаса ойда-йилда бир марта ўзининг мустақил фикр-мулоҳазаси билан халқ олдига чиқяптими? Ишни эплаёлмаса, ўз хоҳиши билан истеъфога чиққан битта Бош вазир борми бизда?!\nОлий Мажлис раиси-чи? Бўлаётган-бўлмаётган ишлар ҳақида наҳот унинг бир оғиз мустақил фикри йўқ? Чиқарган қонунлари ҳаётда ишлаяптими-йўқми – нимага ҳеч ҳисоб бермайди?\nМиллий хавфсизлик хизмати бошлиғи ҳам сиёсий саҳнада кўринмайди. Ичкарида ва ташқарида бўлаётган ишлар ҳақида қачон қайси мухбир билан суҳбатлашди? Мамлакатда барча иш силлиқ кетмаётгандир ‒ нимага бу ҳақда индамайди? Давлат, миллий хавфсизлик масалалари биринчи галдаги вазифаси бўлгани ҳолда неча йиллардан бери фақатгина президент оиласининг тинчи ва манфаатини ҳимоя қилиб келаётгани бу мўътабар ташкилотнинг обрўйини тўкди.\nИчки ишлар вазири-чи? Йигирма йилдан бери “диний жиноятчилар”, “оқимлар”, “террорчи гуруҳлар”, “конститутсион тузумни ўзгартирмоқчи бўлганлар”га қарши енг шимариб ишлаётган соҳага бошлиқ бўлса-ю, биз унинг ҳатто қиёфасини танимасак! Таниб улгурмасимиздан бир нечтаси алмашиб кетаверса!\nТашқи ишлар вазирини-ку ҳеч ким танимайди! Борми шунақа одам ўзи? Агар расмий хабарларга ишонсак, йигирма йил нариларда “мустақил”ликка эришганмиз. Дунё бизни таниди. Биз дунёга очилдик. Борди-келдилар, олди-сотдилар бўлиб ётибди. Камига айланасига ёнқўшниларимиз билан оғизаки уруш ҳолатидамиз. Биргина Афғонистон масаласи Ўзбекистоннинг ташқи сиёсатини оламга танитиши керак эди. Аммо биз на вазирликни биламиз, на вазиримизни таниймиз! Бирон марта дунё воқеаларини шарҳлаб чиқдими, теварагимизда бўлаётган можароларга мустақил муносабатини билдирдими?!\nЙигирма йил ичида ташқи ишлар бўйича нечта вазир ишлаган бўлса, халқ уларнинг биронтасини тузукли кўрмади, танимади. Яъни, у нима иш қилиб ўтганини билмай ҳам қолди.\nВа ҳоказо. Олий суд раиси қани, Бош пуркурор қани, ҳар бир соҳа вазири, вилоят ҳокимлари қани? Булар ҳеч бири кўринмаса, қайси ишни қойиллатдию қайси ишни эплаёлмаганини билмасак, нимани сўраймиз улардан?!\nСўз айтиш эркин бўлган давлатларда халқ ўз бошлиқларини яхши танийди. Телевизорни қўйинг, чет эл хабарларини кўринг, ҳар бир ишга ўзининг эгаси жавоб бериб турганини кўрасиз. Демак, ўша мамлакатлар халқи қайси сиёсатчи-бошлиғи нима иш қилаётганини доим билиб туради, ютуққа эришса, ўшани тақдирлайди, хатога йўл қўйса, ўша сиёсатчи-бошлиқнинг ўзидан ҳисоб сўрайди.\nЎзбекистонда бунақа эмас. Ўзбекистонда ҳеч ким йўқ, битта президент бор! Ҳеч ким ишламайди, битта президент ишлайди! Сиёсат поғоналарида ундан бошқа ҳеч ким кўринмайди, ҳамма поғонада, ҳамма иш устида фақат у! Нима яхшилик бўлса, Бир Киши оти билан боғланяпти. Ташаббусчиси ҳам ўзи!\nБу гапларни ўзимдан чиқариб айтаётганим йўқ. ОАВ ҳар куни фақат шу ҳақда ёзади, гапиради. Ҳаво қулай келиб ҳосил мўл бўлса ҳам, балиқлар дарёда ҳар қачонгидан кўпроқ уруғласа, товуқлар катакда ҳар қачонгидан кўпроқ тухум қўйса ҳам… президентнинг доно сиёсатию ташаббуси билан деб тақдим этяпти!\nДейлик, президент спортни ривожлантиришга алоҳида эътибор бермаганида биронта спортчи ички ё халқаро майдонларда юта олармиди? Йўқ!\nПрезидент шахсан қишлоқ хўжалигига ғамхўр бўлмаганида бечора фермернинг ҳоли не кечарди?! Ўтириб қоларди!\nПрезидент бевосита ўзи имконият яратиб бермаса, ёшлар илм ололмай кўча-кўйларда санқиб-сандироқлаб юрмасмиди?! Баттар бўларди!..\nХуллас, газет-жўрнол ўқисангиз, теле-радиога ва минбарларга қулоқ солсангиз, мамлакатда жонини жабборга бериб ишлаётган, кеча-кундуз халқ дардини чекаётган, “элим деб, юртим деб ёниб” яшаётган одам битта экани кўринади. Олий Мажлис бошлиғи ҳам, Бош Вазир ҳам, журналист (савол берувчи) ҳам, жавоб берувчи ҳам, пуркурору суд ҳам, майда қонунлардан тортиб Асосий Қонунгача ҳам фақат шу Одам!\nБундай вазиятда, табиий, президент ўзи яратган тизимнинг энг катта қурбони ўзи бўлади. Йигирма йилдан бери эл-юртга “Ҳамма ишни мен қиляпман, ҳамма ютуқ меники!” деб кўрсатяптими, демак, ҳамма камчилигу қинғирлик ҳам уники бўлиб чиқади! Унинг бўйнига илинади.\nЙигирма йилдан буён президент сиёсий майдонда ўзидан бошқа ҳеч кимни эл кўзига кўрсатмаган ва ҳамон кўрсатмаётган бўлса, бошқа сиёсатчи-бошлиқларни халқдан панада тутган ва ҳамон панада тутиб келаётган бўлса, бундай шароитда ҳисоб-китобни битта президентдан сўрашдан бошқа нима иложимиз қолади? Ҳаммаси учун битта президент айбли бўлиб чиқаверса, айб кимда?!\nУшбу китобда эсга олинган хунук ишлар аслида борларидан бир чимдим, холос. Ҳар бир соҳа мутахассисларигина биладиган, орқасидан тушилса шир-шир очилиб кетадиган яна қанчадан-қанча айблар бор! Шуларнинг барига битта ўзи жавоб беришига тўғри келади!\nБундай тузумни ўзи қурди, қуласа ҳам ўзининг бошига қулайди. Ўзи пиширган ошни халқ ўзига едиради.


Тинчлик энг улуғ неъмат. Уйғун Ғофуров (Тошкент ислом институти ректори)\nТинчлик энг улуғ неъмат. Уйғун Ғофуров (Тошкент ислом институти ректори)\tmuslim.uz\n778 марта ўқилди\tДругие материалы в этой категории:\n« Дуолар мустажоб ой. Эрдон Эсанов ("Шайх Зиёвуддин" жоме масжиди имом-хатиби)\tЛибос ҳақида. Раҳматуллоҳ қори Ҳабибуллоҳ ўғли (Рамазон суҳбатлари) »